title: Antiikin filosofia

text: Esi-filosofista ajattelua esiintyi kuitenkin jo ennen tätä muun muassa Egyptissä, sekä seemiläisissä ja babylonialaisissa kulttuureissa. Egyptissä ja Mesopotamiassa harrastettiin erityisesti matematiikkaa ja astrologiaa, ja Persiassa vaikutti zarathustralaisuus. Näissä kulttuureissa vaikutti useita merkittäviä ajattelijoita ja kirjoittajia, ja monet varhaiset kreikkalaiset filosofit olivat yhteyksissä ainakin joihinkin egyptiläisen ja babylonialaisen ajattelun hengentuotteisiin. Näiden lisäksi kreikkalaiseen ajatteluun vaikutti Kreikan vanha kirjallisuus, kuten Homeros ja Hesiodos, sekä myyttiseen laulaja Orfeukseen liitetty perinne (orfilaisuus).


title: Antiikin filosofia

text: Esisokraatikot kuitenkin lisäsivät ainakin yhden uuden elementin, joka erotti heidän ajattelunsa kaikista heidän edeltäjistään. Ensimmäistä kertaa historiassa heidän kirjoituksissaan voidaan löytää muutakin kuin vain dogmaattisia väittämiä maailman järjestyksestä — sen sijaan he esittivät erilaisia järjellisesti perusteltuja argumentteja erilaisten maailmanselitysmallien puolesta. Thales ja muut luonnonfilosofit pyrkivät irrottautumaan mytologisista maailmanselityksistä, ja pyrkivät niiden sijaan havainnoimaan luontoa ja selittämään sen toimintaa rationaalisesti.


title: Antiikin filosofia

text: Maailman synnyn selittämisen lisäksi tällä ajalla kehittyi myös yleisempien filosofisten kysymysten pohdinta. Tällaisia kysymyksiä olivat muun muassa kysymykset todellisuuden ykseydestä ja moneudesta, äärellisyydestä ja äärettömyydestä, jaollisuudesta ja atomisuudesta, muuttuvaisuudesta ja pysyväisyydestä, sekä ihmisen havaintokykyyn liittyvät harhojen ja tosiolevaisen ongelmat.


title: Antiikin filosofia

text: Parmenideella oli suuri merkitys varsinaisten filosofisten ongelmien muotoilussa. Hänelle rationaalisuus tarkoitti ennen kaikkea tehtyjen päätelmien ristiriidattomuutta. Tavoitellessaan ristiriidattomuutta hän päätyi ensimmäisenä filosofina voimakkaaseen ristiriitaan arkikokemusten kanssa. Parmenideen oppilas Zenon Elealainen jatkoi tätä työtä ja esitti useita paradokseja, jotka pakottivat kyseenalaistamaan joko käytetyn logiikan tai arkikokemuksen. Herakleitos puolestaan ratkaisi ongelman toteamalla, että todellisuus itsessään on ristiriitainen. Hän sanoi kaiken maailmassa virtaavan, kun taas todellista tietoa saadaan vain muuttumattomista asioista.


title: Antiikin filosofia

text: Sofistien ja Sokrateen vaikutuksesta filosofinen pohdiskelu kääntyi luonnonfilosofiasta ihmisten sielunelämään liittyviin asioihin. Kreikan filosofian historian toisena aikakautena ja kukoistuskautena voidaan pitää sen klassista aikaa, joka kesti Sokrateesta Aristoteleeseen noin vuosina 430–320 eaa. Tänä aikana Platon ja Aristoteles rakensivat filosofiset järjestelmänsä, jotka käsittelivät maailmanarvoituksen kaikkia puolia, ja kehittivät filosofiaa pääasiassa idealistiseen suuntaan. Aikakauden filosofian keskuksena toimi Ateena.


title: Antiikin filosofia

text: Sokrateesta tuli länsimaisen filosofian merkittävimpiä ikoneita. Hänen merkittävimpiä perintöjään länsimaiselle ajattelulle ovat olleet hänen käyttämänsä sokraattinen kyselymenetelmä sekä kaiken kyseenalaistaminen. Sokrates myös opetti useita merkittäviä kreikkalaisia filosofeja, joiden perustamista oppisuunnista myöhemmin kehittyivät lähes kaikki suurimmat kreikkalaisen filosofian koulukunnat. Merkittävin Sokrateen oppilaista oli Platon. Sokrateen piirissä sana 'filosofia' sai sen merkityksen, jossa sitä nykyään käytetään — siihen kuuluivat pyrkimys viisauteen, tiedostaminen sekä kriittisen tiedon tavoittelu. Sokrateen ajattelu ja toiminta kuitenkin järkyttivät useita hänen aikansa merkkihenkilöitä, ja hänet tuomittiin kuolemaan. Monet myös pilkkasivat Sokratesta, koska eivät ymmärtäneet, miksi viisautta pitäisi tavoitella sen itsensä vuoksi, jos se ei suoraan hyödytä yhteiskuntaa. Sokrates ei itse kirjoittanut mitään, joten kaikki mitä hänestä tiedetään tulee enimmäkseen Platonin kirjoituksista.


title: Antiikin filosofia

text: Platonin aikaan mennessä kreikkalaiset filosofit olivat esittäneet kaikki merkittävät filosofiset kysymykset, jotka ovat olleet länsimaisessa filosofiassa käsittelyn kohteena sen jälkeen. Tämän vuoksi sanotaan yleisesti, että koko länsimainen filosofia olisi vain joukko reunahuomautuksia Platonin teoksiin. Platon perusti kuuluisan Akatemiansa noin vuonna 385 eaa. Platonin merkittävin oppilas oli Aristoteles, ja merkittävimmät seuraajat Akatemian johdossa Ksenokrates ja Arkesilaos.


title: Antiikin filosofia

text: Aristoteleen merkitys on ollut ehkä vielä Platoniakin suurempi. Hänen filosofiset ja luonnontieteelliset tutkielmansa asettivat pohjan länsimaiselle tieteelle renessanssin alkuun saakka. Erityisesti keskiajalla hänen teoksensa olivat Raamatun lisäksi lähes kaiken opetuksen pohjana. Tämän vuoksi useiden tieteenalojen termistö on perua Aristoteleelta ja useat tieteet voivat pitää häntä jos ei varsinaisena niin ainakin henkisenä perustajanaan ja oppi-isänään. Aristoteles perusti Lykeionin peripateettisen koulun noin vuonna 335 eaa. Hänen merkittävin seuraajansa oli Theofrastos.


title: Antiikin filosofia

text: Vaikka Platonin ja Aristoteleen ajattelu ja teokset liittyvät yhteen monilla tavoin, ne myös eroavat huomattavasti sekä tyyliltään että käsittelemiltään asioilta. Platon kirjoitti useita filosofisia dialogeja, joissa yleensä esitettiin Sokrates yhtenä keskustelijoista (ns. sokraattinen dialogi). Vaikka Platonin varhaisimmat dialogit käsittelevätkin lähinnä tiedon löytämisen erilaisia menetelmiä ja myöhäisemmät dialogit oikeudenmukaisuutta ja käytännöllistä etiikkaa, hänen tunnetuimmat työnsä esittivät kuitenkin kokonaisfilosofisen näkemyksen metafysiikasta, etiikasta, järjestä, tiedosta ja inhimillisestä elämästä. Platonin pääajatuksena oli, että aistein saatu tieto on aina vajavaista ja epäpuhdasta, ja että ainoastaan ihmisen sielu kykenee lähestymään "todellista" tietoa. Vain sielulla voi olla tietoa ikuisista ideoista, asioiden todellisista olemuksista, joista havaitsemamme maailma on vain epäpuhdas kopio. Tämä ideaoppi on selvästi kehittynyt Parmenideen ja Herakleitoksen ajattelun pohjalle. Platon voidaan nähdä sekä idealistina että rationalistina.


title: Antiikin filosofia

text: Aristoteles puolestaan laittoi enemmän arvoa aistein saadulle tiedolle. Hän ei halunnut Platonin tavoin erottaa järjellä käsitettävää maailmaa erilliseksi olemassaolon tasoksi, vaan katsoi aistein havaittavan aineellisen maailman olevan aito todellisuus, josta voidaan näin hankkia myös todellista tietoa. Häntä voidaankin pitää jos ei modernina niin ainakin oman aikansa empiristinä. Näin Aristoteles asetti perustan sille mistä vuosisatoja myöhemmin kehittyi tieteellinen menetelmä. Hänen laajan tuotantonsa suurin merkitys on todellisuuden eri osa-alueiden monipuolisessa kuvaamisessa ja luokittelussa, joka perustui sekä loogiseen päättelyyn että laajojen havaintojen keräämiseen.


title: Antiikin filosofia

text: Mainittujen filosofien lisäksi ajan filosofiaan vaikutti merkittävästi kyynikoiden koulukunta, jonka perustaja Antisthenes oli hänkin Sokrateen oppilas. Muita merkittäviä kyynikoita olivat muun muassa tynnyrissä asujana tunnettu Diogenes sekä Krates. Koulukunnan filosofia oli pessimististä ja naturalistista. Antisthenes sai Sokrateelta sen periaatteen, että olemassaolon perimmäinen tarkoitus on hyve, ei nautinto. Tieto käsitettiin pelkästään käytännöllisenä toimintana, hyveen kehittämisenä. Siksi koulukunta luopui tieteellisestä tutkimuksesta ja lähes kaikesta mitä kreikkalaiset ymmärsivät koulutuksella. Kyynisyyden pohjalle kehittyi hieman myöhemmin stoalaisuus. Kyynisen koulukunnan lisäksi muita sokraattisia koulukuntia olivat kyreneläinen, megaralainen, dialektinen ja elisläinen koulukunta.


title: Antiikin filosofia

text: Kreikkalaisen filosofian kolmannella aikakaudella, hellenistisellä kaudella (noin vuodesta 300 eaa.) filosofian pääasiallisena tutkimuskohteena oli etiikka. Hellenistiset filosofit pitivät tärkeimpänä esittää, kuinka ihminen voi saavuttaa onnellisuuden ja tasapainoisen elämän ja hallita ihmisen itsensä ulkopuolisten asioiden aikaansaamat tunteet, kuten halut ja pelot. Tällä ajalla syntyneisiin ja vaikuttaneisiin koulukuntiin kuuluivat stoalaisuus, epikurolaisuus ja skeptisyys. Näitä koulukuntia askarruttivat samanlaiset eettiset ongelmat, ja ne tarjosivat kukin oman vastauksensa tunteista irtautumiseen.


title: Antiikin filosofia

text: Stoalaisuus kehittyi kyynisyyden pohjalle. Koulukunnan perustaja Zenon Kitionilainen sai paljon vaikutteita erityisesti Antistheneeltä ja Diogeneeltä. Stoalaiset opettivat mielenrauhan saavuttamista tunteiden hillitsemisellä ja elämällä sopusoinnussa sellaisen todellisuuden kanssa, jonka tapahtumia ihmiset eivät kykene suoraan hallitsemaan. He uskoivat jumalallisen kaitselmuksen kuitenkin loppujen lopuksi olevan ihmisten turvana.


title: Antiikin filosofia

text: Epikuroksen perustama epikurolaisuus asetetaan usein vastakkain stoalaisuuden kanssa. Päinvastoin kuin stoalaiset, epikurolaiset eivät uskoneet kaitselmukseen. Epikurolaisuus kehittyi materialistisen atomistin pohjalle ja seurasi näin Demokritoksen oppeja. Epikurolaisten mukaan mielenrauha seurasi ennen kaikkea kivun välttämisestä, sekä jumalten ja kuoleman pelon poistamisesta. Heidän mukaansa ihmisten tehtävänä sattumanvaraisessa maailmassa oli vain pyrkiä etsimään nautintoja ja ystävyyttä, kuitenkin kohtuullisuuden huomioon ottaen. Käytännössä epikurolaisuus saattoi olla hyvinkin askeettista.


title: Antiikin filosofia

text: Skeptikoiden koulukunta jakaantui niin kutsuttuun pyrrhonistiseen skeptisismiin ja Platonin Akatemiassa vaikuttaneeseen akateemiseen skeptisismiin. Skeptikot kielsivät ennen kaikkea uskomustemme oikeutuksen, ja katsoivat, että meidän tulee siksi pidättäytyä arvostelmista ("epokhē"). Kreikkalainen filosofinen skeptisismi sai alkunsa Pyrrhonista, mutta sen taustalla on nähty myös muun muassa Sokrateen ajattelu sellaisena kuin se esiintyy Platonin dialogeissa. Akatemia kääntyi skeptisyyteen Arkesilaoksen aikana. Toinen tunnettu akatemialainen skeptikko oli Karneades. Pyrrhonismin perustajana pidetty Ainesidemos erosi Akatemiasta ja katsoi palauttaneensa aidon skeptisen ajattelun. Pyrrhonismin tunnetuin edustaja on Sekstos Empeirikos.


title: Antiikin filosofia

text: Näitä kolmea hellenististä pääkoulukuntaa yhdisti se, että ne katsoivat onnellisuuden ("eudaimonia") koostuvan mielenrauhan ("ataraksia") saavuttamisesta. Ne katsoivat, että onnellinen ja rauhallinen elämä vaatii, että ihmisellä on oikea käsitys todellisuudesta. Koulukuntien oleellinen ero oli tiedonkäsityksessä. Stoalaiset ja epikurolaiset suhtautuivat positiivisesti tiedon hankkimisen mahdollisuuteen, mutta niiden käsitys todellisuudesta ja ihmisten intellektuaalisista kyvyistä kuitenkin poikkesi toisistaan täysin. Ymmärrys maailman perimmäisestä luonteesta ja toiminnasta sekä eläminen sen mukaan johti heidän mukaansa mielenrauhaan. Skeptikot puolestaan kiistivät sekä stoalaisten että epikurolaisten positiivisen käsityksen tiedon hankkimisesta ja katsoivat, ettei ihminen voi tietää mitään. Tämä oikea käsitys todellisuudesta, eli tieto tietämisen mahdottomuudesta, johti kuitenkin samoin tavoiteltuun lopputulokseen eli mielenrauhaan.


title: Antiikin filosofia

text: Perinteisen tulkinnan mukaan tällä aikakaudella filosofinen luomisvoima heikkeni. Monet ovat nähneet kehityksen Thaleesta Aristoteleehen ikään kuin jatkuvaksi edistymiseksi, ja Aristoteleen jälkeisen kehityksen hitaaksi rappioksi. Tämä johtuu siitä, että Platonin ja Aristoteleen jälkeen harva esitti kovin omaperäisiä näkemyksiä maailmankaikkeuden toiminnasta useisiin satoihin vuosiin — sen sijaan, kuten jo todettua, länsimainen filosofia rakentui paljolti heidän asettamalleen pohjalle pitkälle yli keskiajan. Sama pätee jossain määrin tieteisiin yleensä. Poikkeuksia löytyy järjestelmällisistä ja aksiomaattista luonnontieteistä ja muista erityistieteistä, esimerkiksi matematiikan, maantieteen ja tähtitieteen alalla. Tuon ajan merkittäviä luonnontieteilijöitä olivat esimerkiksi tähtitieteilijät Klaudios Ptolemaios, Eratosthenes ja Aristarkhos, geometrikko Eukleides, lukuteoreetikko Diofantos, fyysikot Arkhimedes ja Heron, sekä yleisnero Poseidonios.


title: Antiikin filosofia

text: Myöhemmällä ajalla valtaa saivat myös erilaiset itämaisesta filosofiasta vaikutteita saaneet mystilliset suuntaukset, kuten teosofia ja gnostilaisuus, joiden on katsottu rapauttaneen puhtaassa järjessä pitäytyneen filosofian asettamaa pohjaa.


title: Antiikin filosofia

text: Aikakauden arvioinnissa on kuitenkin ongelmana se, että Aristoteleen jälkeisiltä filosofeilta ei ole säilynyt merkittävästi kirjoituksia ennen 200-luvulla elänyttä Plotinosta. Aikakauden ajattelusta antavat parhaan kuvan lähinnä Ciceron, Senecan, Lucretiuksen, Sekstos Empeirikoksen ja Plutarkhoksen teokset ja niissä esiintyvät lainaukset.


title: Antiikin filosofia

text: Keisariajalla filosofian merkittäviä keskuksia olivat luonnollisesti valtakunnan pääkaupunki Rooma, jossa vaikuttivat myös ajan merkittävimmät kreikkalaiset oppineet, vanha filosofian pääkaupunki Ateena, sekä luonnontieteellisestä tutkimuksestaan kuuluisa Aleksandria, vaikka se olikin kärsinyt suuria vahinkoja roomalaisten suorittaman kaupungin valtauksen yhteydessä.


title: Antiikin filosofia

text: Roomalaisten ei yleisesti katsota tuoneen merkittävää itsenäistä lisäpanosta kreikkalaiseen filosofiaan. Roomalaiset filosofit tyytyivät lähinnä kommentoimaan kreikkalaisten filosofien teoksia, ja rakentamaan niiden asettamalle pohjalle. Roomalaisten filosofia keskittyi myös enemmän retoriikkaan, käytännölliseen filosofiaan ja muihin valtiollisessa elämässä hyödyllisiin tietoihin ja taitoihin. Roomalaisilla oli kuitenkin suuri vaikutus kreikkalaisen filosofian välittämisessä eteenpäin. He kansanomaistivat kreikkalaista ajattelua ja kehittivät filosofian latinankielistä terminologiaa, joka on ollut laajalti käytössä myöhemmässä filosofiassa.


title: Antiikin filosofia

text:
Roomalaisia kiinnosti ennen kaikkea yksilökeskeinen etiikka, joka oli ollut tärkeässä roolissa jo hellenistisessä filosofiassa. Filosofisista koulukunnista roomalaiset suosivat erityisesti stoalaisuutta, koska se oli suuntautunut etiikkaan ja oli luonteeltaan eklektinen, jolloin sen kannattaminen oli mahdollista valikoiden, ilman että kannattajan täytyi täysin luopua muista näkemyksistä. Epikurolaisuus oli toinen suosittu filosofinen koulukunta. Stoalaisuuden ja epikurolaisuuden suosiota on selitetty myös sillä, että keisariaikana Rooman olot olivat usein levottomia ja valtakunnan moraali alkoi rappeutua. Stoalaisuus ja epikurolaisuus opettivat vastapainoksi mielenrauhan säilyttämistä ja ylevää etiikkaa.
Merkittävimmät roomalaiset moralistit ja elämänfilosofit olivat filosofialtaan eklektinen Cicero, stoalaisesti ajatelleet Seneca, filosofikeisari Marcus Aurelius ja Epiktetos, epikurolainen eettinen materialisti Lucretius, sekä Platonilta vaikutteita saanut "viimeinen roomalainen" Boëthius.


title: Antiikin filosofia

text: Keisari Hadrianuksen aikana alkoi ns. toisen sofismin kausi, jolloin jäljiteltiin klassista sofismia pitämällä kreikankielisiä puheita klassisista aiheista. Vuonna 176 Marcus Aurelius perusti Ateenaan neljä filosofian alan professuuria. Nämä olivat platonismin, stoalaisuuden, aristotelismin ja epikurolaisuuden professuurit. Näin Ateenassa voidaan katsoa sijainneen eräänlaisen filosofisen "yliopiston".


title: Antiikin filosofia

text: 200-luvulla jaa. idän mystiikka alkoi levitä Roomaan. Tällöin syntyi kreikkalaisen filosofian ja itämaisen teosofisen mietiskelyn yhtymisestä uusplatonilainen oppisuunta. Uusplatonismi tulkitsi Platonin opetuksia hyvin uudella tavalla ja opetti mystistä yhdistymistä kosmisen ykseyden kanssa. Uusplatonistit katsoivat, että täydellisyys ja onnellisuus, jotka nähtiin synonyymeinä, voitiin saavuttaa jo tässä elämässä filosofisella mietiskelyllä. Merkittävin uusplatonikko oli Plotinos, ja muita uusplatonilaisia olivat muiden muassa Iamblikhos, Kalkidios ja Simplikios. Myös pythagoralaisuus syntyi uudelleen uuspythagoralaisuutena.


title: Antiikin filosofia

text: Euroopassa kristinuskon leviäminen ympäri Rooman valtakunnan merkitsi hellenistisen filosofian ajan päättymistä ja suuntaa kohti keskiaikaista filosofiaa. Kristinuskon varhaisina vuosina kristinuskon ja filosofian välisestä suhteesta väiteltiin laajalti. Jotkut teologit vastustivat filosofiaa voimakkaasti ja katsoivat kristinuskon syrjäyttäneen sen, jotkut taas puolustivat filosofiaa ja hyödynsivät sitä teologisten argumenttien terävöittämisessä.


title: Antiikin filosofia

text: Kristillisen ajan alkuvaiheessa suhtautuminen filosofiaa kohtaan oli positiivisempaa Rooman valtakunnan itäosissa kuin länsiosissa, mutta n. 400-luvulta lähtien tilanne kääntyi päinvastaiseksi. Keisari Justinianus I määräsi Ateenan filosofikoulun suljettavaksi vuonna 529. Kielto perustui osittain uskonnollisiin syihin, mutta osittain siihen, että Justinianus halusi eliminoida Ateenan Konstantinopolin kilpailijana.


title: Antiikin filosofia

text: Huolimatta suhtautumisesta antiikin perintö vaikutti kuitenkin myös huomaamatta yleissivistyksen sekä käytettävissä olleen käsitteistön ja terminologian kautta. Ensimmäiset kristilliset kirkkoisät, kuten Justinus Marttyyri, Klemens Aleksandrialainen, Origenes ja Augustinus, olivatkin antiikin filosofian täysiverisiä kasvatteja, ja yhdistelivät filosofiassaan muun muassa platonismia ja uusplatonismia kristinuskon teologiaan. Platonismin ohella kristillisen teologian kehitykselle merkittävin koulukunta oli stoalaisuus. Teologiassa hyödynnettiin myös aristoteelisen logiikan käsitteitä.


title: Antiikin filosofia

text: Muun muassa Klemens Aleksandrialainen kuului niihin, jotka ottivat tehtäväkseen antiikin filosofian saavutusten puolustamisen hyökkäyksiä vastaan. Hän katsoi, ettei kristinuskosta voisi koskaan tulla tiedettä eikä filosofista järjestelmää ilman kreikkalaisen ajattelun parhaiden puolien omaksumista. Teoksensa "Stromateis" kirjoissa I ja VI hän esitti näkemyksensä filosofian ja kristinuskon suhteista. Hän uskoi, että kreikkalainen filosofia oli jumalaista alkuperää tai varastettu Vanhasta testamentista. Vaikka se ei ollutkaan suoraan Jumalan lähettämää, se oli hänen antamansa lahja ja hyödyllistä vaikkakin arvoltaan kristinuskoa vähäisempää. Hän katsoi juutalaisten ja kreikkalaisten saaneen kaksi erillistä liittoa — kreikkalainen viisaus sisälsi joitakin totuuden osasia, kun taas kristillinen sanoma oli ainoa tosi filosofia.


title: Antiikin filosofia

text: Antiikin filosofiaa tunnetaan nykyisin luonnollisesti filosofien omista kirjoituksista, mutta enimmäkseen toisen käden lähteiden kautta. Kaikki filosofit eivät edes kirjoittaneet itse mitään, ja suurimman osan tuotantoa tunnetaan ainoastaan myöhempien kirjoittajien teoksissa säilyneiden katkelmien kautta.


title: Antiikin filosofia

text: Sokrates on filosofi, joka erityisesti mainitaan ajattelijana, joka ei itse kirjoittanut filosofiaansa ylös. Diogenes Laertios mainitsee vastaavanlaisiksi ajattelijoiksi mun muassa myös Stilponin, Menedemoksen, Pyrrhonin, Theodoroksen ja Karneadeen, sekä joidenkin mukaan Pythagoraan. Niiden filosofien, jotka julkaisivat filosofisia teoksia, teosten kohtalo vaihtelee sen mukaan, miten heidän koulukuntansa on myöhemmin kyennyt säilyttämään teoksia. Platonin teoksista kaikki aidot ja julkaistaviksi tarkoitetut ovat mitä todennäköisimmin säilyneet. Aristoteleen teoksista suurin osa, mukaan lukien hänen dialoginsa, on kadonnut, mutta hänen ajattelustaan tunnetaan merkittävin osa luentomuistiinpanojen ansiosta. Muun muassa hänen oppilaaltaan Theofrastokselta on säilynyt joitakin yksittäisiä teoksia. Sokratesta edeltäneiden esisokraatikkojen ajattelua, sekä Aristoteleen jälkeisten hellenististen filosofien ajattelua tunnetaan vain tekstikatkelmina. Roomalaiselta kaudelta on säilynyt enemmän teoksia.


title: Antiikin filosofia

text: Merkittäviä toisen käden lähteitä antiikin ajatteluun ovat useat filosofit itse, käsitellessään edeltäjiensä ajattelua. Platon viittaa runsaasti edeltäneiden filosofien ajatuksiin, käsitellen laajasti esisokraatikkojen ja sofistien mielipiteitä. Hänen ajattelunsa vaikuttaa usein olevan aiemmin esitettyjen ajatusten selkeämpää uudelleenmuotoilua ja ajatusten saattamista yhteen. Platonin tiedetään myös keräilleen aiempien filosofien kirjoituksia laajalti. Aristoteleen merkitys on vielä suurempi, koska hänen kirjoituksissaan on helpompi tehdä ero edeltäjien ajatuksiin ja hänen omiin ajatuksiinsa. Erityisen merkittävä on hänen "Metafysiikkansa" alkuosa, jossa edeltävien filosofien ajattelua käsitellään aikajärjestyksessä. Aristoteles aloittaa myös useat muut teoksensa edeltäjien ajatusten läpikäynnillä. Aristotelesta voidaan pitää lähteenä jopa Platonin ajatusten tulkitsemiselle.


title: Antiikin filosofia

text: Cicero antaa kirjoituksissaan paljon tietoa kreikkalaisista filosofeista ja ennen kaikkea hellenistisen filosofian ajasta, perustuen varhaisempiin kreikkalaisiin lähteisiin. Sekstos Empeirikokselta merkittäviä teoksia tältä kannalta ovat "Pyrrhonismin pääpiirteet" ja "Matemaatikkoja vastaan". Myöhäisantiikin aikana erityisesti uusplatonilaiset kirjoittivat paljon kommentaareja edeltävien filosofien teoksista. Eräs merkittävimpiä tuon ajan kommentaattoreita on Simplikios.


title: Antiikin filosofia

text: Diogenes Laertioksen teos "Merkittävien filosofien elämät ja opit" 200-luvulta on merkittävä kokoelma, joka on arvokas huolimatta epäkriittisyydestään. Teos ei myöskään ole hengeltään filosofinen ja itse asia jää usein laadultaan vaihtelevien anekdoottien alle. Silti se on antiikin ajalta säilyneistä teoksista laajin yhtenäinen filosofian historiaa käsittelevä kokoelma, jonka osana on säilynyt merkittäviä katkelmia useilta filosofeilta.


title: Antiikin filosofia

text: Uusia tekstilöytöjä on tehty jonkin verran muun muassa Egyptistä sekä Herculaneumin Papyrusten huvilasta, josta on löydetty ennen kaikkea epikurolaisen Filodemoksen hallussa olleita teoksia.


title: Antiikin filosofia

text: Antiikin filosofinen kirjallisuus oli etupäässä kreikankielistä, mutta Ciceron, Lucretiuksen ja Senecan aikana alkoi syntyä myös latinankielistä filosofista kirjallisuutta laajemmin. Kuitenkin vielä Marcus Aurelius kirjoitti teoksensa "Itselleni" kreikaksi. Myöhäisantiikin aikana kreikan kielen taito lännessä alkoi taantua, ja muun muassa Boethius otti työkseen kreikankielisten teosten kääntämisen latinaksi suuren yleisön saataville.


title: Antiikin filosofia

text: Antiikin filosofiaa esitettiin sekä tutkielmina ja muuna asiaproosana, dialogeina, pienoisesseinä, kirjeinä, aforismeina, puheina että runomuodossa. Esisokraatikkojen ajatuksia on säilynyt lähinnä katkelmina, jotka muodostuvat opetusrunoudesta ja aforismeista. Platon tunnetaan ennen kaikkea dialogeistaan, joista maineikkaimpia ovat "Valtio", "Pidot", "Faidon" ja "Faidros". Hänen lisäkseen useat muut Sokrateen oppilaat kirjoittivat ns. sokraattisia dialogeja. Aristoteles oli ensimmäinen, joka kirjoitti laajoja tieteellisiä tutkielmia ja jolta on säilynyt opetukseen tarkoitettuja muistiinpanoja suullisista luennoista.


title: Antiikin filosofia

text: Filosofisia kirjeitä tunnetaan ennen kaikkea Platonin teksticorpuksesta, vaikka suurin osa hänen nimiinsä laitetuista kirjeistä onkin epäperäisiä, sekä Cicerolta, Senecalta ja mm. Epikurokselta. Hellenistisellä kaudella syntyi ns. "diatribē"-kirjallisuus, joka koostui kansanomaisista luennoista ja pakinoista. Retoriikalle olivat tärkeitä luonnollisesti puheet, ja niiden kirjoittajista maininnan arvoisia ovat ennen kaikkea Cicero, Dion Khrysostomos, Aelius Aristides ja Herodes Atticus.


title: Antiikin filosofia

text: Roomassa filosofiaa tavataan jälleen myös runomuodossa. Merkittävimpiä on Lucretiuksen opetusrunoelma "Maailmankaikkeudesta". Filosofia vaikutti myös tavalliseen latinankieliseen runouteen, mikä näkyy esimerkiksi Vergiliuksella, Horatiuksella ja Ovidiuksella.


title: Antiikin filosofia

text: Diogenes Laertios on jaotellut antiikin ajan filosofisten koulukuntien ajattelun kehittymisen seuraavalla tavalla:


title: Kaksikomponenttiräjähde

text: Kaksikomponenttiräjähde on räjähde, jossa hapetin ja polttoaine ovat eri ainerakeissa. Kaksikomponenttiräjähteisiin voidaan laskea myös useamman komponentin sisältävät räjähteet. Hapetin on usein jokin nitraatti tai kloraatti. Polttoaine voi olla esimerkiksi öljy, alumiinipöly, sokeri, hiili tai rikki. Kaksikomponenttiräjähteeksi voidaan laajemmin kutsua myös räjähteitä, joissa räjähteen ominaisuuksia muutetaan lisäämällä toisia ainesosia. Tyypillinen esimerkki tästä on ammoniumnitraatti, joka on itsessään räjähde, mutta vettä imevä ja vaikeasti räjähtävä. Seosaine voi karkottaa vettä tai helpottaa räjähtämistä. Kaksikomponenttiräjähteet vaativat aina sytyttämiseen nallin. Kaksikomponenttiräjähteen etuna on suuri säilytysturvallisuus: räjähde siitä tulee vasta, kun kaksi ainetta sekoitetaan.


title: Kaksikomponenttiräjähde

text:
Ammoniumnitraattia voidaan sekoittaa myös hyvin hienon alumiinijauhon ja steariinihapon kanssa ammonaaliksi. Hienorakeinen alumiinijauho on pyrotekninen, hapetinmolekyylien kanssa kuumasti ja monesti räjähdysmäisestikin palava aine. ANNM on kaksikomponenttiräjähde, jossa nitrometaani helpottaa ammoniumnitraatin vaikeaa räjähtämistä.
Ammoniumnitraatin lisäksi räjähteiden lisäksi tavallinen kaksikomponenttiräjähteen hapetin on kaliumkloraatti. Se on hyvin voimakas hapetin. Kaliumkloraatti voi hapettaa vaikkapa sokeria tai polttoöljyä, alumiinipölyä, magnesiumjauhetta, hiiltä.


title: Kaksikomponenttiräjähde

text: Monesti kaksikomponenttiseokset tuottavat vain välähdyksen, hidasta palamista tai heikon räjähdyksen, mutta osa niistä on vaarallisia tehoräjähteitä.


title: Arthur Schopenhauer

text: Arthur Schopenhauer (22. helmikuuta 1788 Danzig – 21. syyskuuta 1860 Frankfurt am Main) oli saksalainen filosofi. Hän oli eräs 1800-luvun merkittävimpiä filosofeja. Schopenhauer on tunnettu pessimistinä; elämä sinänsä oli hänen mielestään julmaa ja tarkoituksetonta. Schopenhauerin filosofialle olennainen käsite on persoonaton ”elämisen tahto”, jonka ilmenemismuoto kaikki elämä on, ja jota on mahdotonta tyydyttää. Tässä hänen ajattelunsa tulee lähelle joitakin itämaisia filosofioita, kuten buddhalaisuutta.


title: Arthur Schopenhauer

text: Schopenhauer kutsui itseään kantilaiseksi ja piti itseään Hegelin vastustajana. Hänen pessimistinen filosofiansa sai suosiota Saksan ja Itävallan vuoden 1848 epäonnistuneiden vallankumousten jälkeen.


title: Arthur Schopenhauer

text: Schopenhauer syntyi keskiluokkaiseen perheeseen vuonna 1788 Stutthofin kaupungissa lähellä Danzigia. Hänen isänsä oli Heinrich Floris Schopenhauer ja hänen äitinsä kirjailija Johanna Schopenhauer, o.s. Troisner. Kummatkin olivat varakkaasta kauppiassuvusta. Schopenhauerin isä vastusti kaikenlaista nationalismia ja ihaili englantilaista elämäntapaa. Hän valitsi pojalle nimen ”Arthur”, koska se oli käytössä saksan, englannin ja ranskan kielissä.


title: Arthur Schopenhauer

text: Kaupungin jouduttua Preussille Puolan toisessa jaossa vuonna 1793 Schopenhauerit muuttivat Hampuriin. Vuonna 1805 Schopenhauerin isä kuoli, mahdollisesti tehden itsemurhan, ja hänen äitinsä muutti Weimariin, missä saavutti mainetta kirjailijana. Schopenhauer pysyi kuitenkin Hampurissa, koska hän oli luvannut jatkaa kauppiasuralla. Hänen vastenmielisyytensä tätä uraa kohtaan sai hänet kuitenkin muuttamaan Weimariin äitinsä luokse vain vuoden kuluttua. Schopenhauer ei kuitenkaan tullut toimeen äitinsä kanssa: kun Johannan ystävä kirjailija Johann Wolfgang von Goethe sanoi tälle, että hänen poikansa kohtalona oli tehdä suuria tekoja, Johanna vastusteli – hän ei ollut koskaan kuullut, että yhdessä perheessä voisi olla kaksi neroa.


title: Arthur Schopenhauer

text: Schopenhauer aloitti opiskelut Göttingenin yliopistossa vuonna 1809 opiskellen metafysiikkaa ja psykologiaa Gottlob Ernst Schulzen oppilaana. Schulze neuvoi häntä keskittymään Platoniin ja Kantiin. Schopenhauer väitteli tohtoriksi Jenan yliopistosta vuonna 1813. Vuonna 1818 hän sai suurin ponnistuksin valmiiksi kirjansa "Maailma tahtona ja mielteenä" ("Die Welt als Wille und Vorstellung"). Hän jätti teoksensa kustantajalle ja lähti Italiaan lepäämään. Palattuaan Saksaan suurin odotuksin vuonna 1819 hän sai huomata, ettei kirjaa oltu myyty yhtään kappaletta. Kukaan ei ollut edes kuullut siitä.


title: Arthur Schopenhauer

text: Vuonna 1820 Schopenhauer aloitti luennoitsijana Berliinin yliopistossa. Hän osallistui jälkikantilaisen J. G. Fichten ja teologi Friedrich Schleiermacherin luennoille. Hän alkoi kuitenkin vastustaa Fichten äärimmäistä idealismia. Tältä ajalta on peräisin myös vastakkainasettelu hänen ja G. W. F. Hegelin välillä. Schopenhauer ajoitti tarkoituksella luentonsa samaan aikaan kuin Hegel, houkutellakseen opiskelijat omille luennoilleen Hegelin luentojen sijasta. Hänen luennoilleen tuli kuitenkin ainoastaan viisi oppilasta, ja lopulta hän lähti yliopistosta eikä palannut enää koskaan opettamaan sinne. Hänen pettymyksensä yliopistofilosofiaa kohtaan ilmenee muun muassa hänen myöhemmin kirjoittamassaan esseessä nimeltä ”Yliopistofilosofiasta”.


title: Arthur Schopenhauer

text: Berliinissä ollessaan Schopenhauer haastettiin oikeuteen. Haastajana oli ompelijatar nimeltä Caroline Marquet. Melua vihannut Schopenhauer oli työntänyt ikkunansa alla kovaa lörpötelleen naisen alas portailta. Nainen oli loukkaantunut niin pahasti, että Schopenhauer määrättiin maksamaan tälle kuukausittaista rahallista tukea. Kun nainen 20 vuotta myöhemmin kuoli, Schopenhauer kirjoitti päiväkirjaansa latinaksi ”"obit anus, abit onus"” (nainen kuoli, kärsimys loppui).


title: Arthur Schopenhauer

text: Vuonna 1831 Berliinissä puhkesi koleraepidemia ja sekä Hegel että Fichte pakenivat kaupungista. Hegel kuitenkin palasi liian aikaisin, sai tartunnan ja kuoli muutama päivä myöhemmin. Schopenhauer sen sijaan muutti etelään ja asettui loppuiäkseen Frankfurtiin vuonna 1833. Siellä hän eli yksin ainoana seuranaan lemmikkinsä villakoira Atma ja sitä seurannut Butz. Atma oli nimetty hindujen maailmansielun Atmanin mukaan. Schopenhauer testamenttasi koiralleen 300 guldenia.


title: Arthur Schopenhauer

text: Schopenhauerin terveys heikkeni vuoden 1860 mittaan. Hän kuoli sydämen petettyä samana vuonna 72 vuoden iässä.


title: Arthur Schopenhauer

text: Schopenhauerin lähtökohtana oli Immanuel Kantin transsendentaalinen idealismi, jossa kaikkeus jaettiin kahteen puoleen: "fenomenon" ja "noumenon". Hän katsoi, että "noumenon" oli sama kuin se meissä oleva, mitä kutsumme Tahdoksi. Se on maailman perimmäinen sisältö ja perusvoima. Schopenhauerille inhimillisellä tahdolla oli näin ontologinen etusija suhteessa järkeen; toisin sanoen, tahtominen oli ensisijaista suhteessa ajatteluun, ja samalla tavalla Tahto oli ensisijainen suhteessa olemiseen.


title: Arthur Schopenhauer

text: Pyrkiessään ratkaisemaan elämän ongelmat, Schopenhauer piti filosofiaa ja logiikkaa toisarvoisina – tai tehottomimpina – kuin taidetta, tietynlaista hyväntahtoisuutta (”rakastavaa hyväsydämisyyttä”) ja tietynlaista uskonnollista harjoitusta. Schopenhauer katsoi, että filosofinen ja looginen ajattelu eivät voineet sen enempää koskettaa kuin ohittaakaan halun eli Tahdon luonnetta. Teoksessaan "Maailma tahtona ja mielteenä" Schopenhauer esitti, että aineellisessa todellisuudessa eläessään ihmiset elävät halun piirissä, ja siksi he ovat tämän halun ikuisesti piinaamia. Hänen ajatuksensa halusta muistuttaa Vedanta-hindulaisuuden ja buddhalaisuuden näkemyksiä, ja Schopenhauer havaitsi itsekin nämä yhtäläisyydet. Se merkitsi jumalan ja kaikkeuden välisen vastakkaisuuden poistumista. Kaikkeus on olemassa omasta voimastaan ja itsestään. Hänen mukaansa panteismin väite: ”Jumala ja maailma ovat yhtä” on vain kohtelias käänne, antaakseen jäähyväiset herrajumalalle.


title: Arthur Schopenhauer

text: Schopenhauer itse sanoi saaneensa vaikutteita Upanishadeista, Immanuel Kantilta ja Platonilta. Hänen mukaansa hänen ajattelunsa ei olisi voinut syntyä ennen näiden ajatusten tuloa saataville. Hän arvosti myös Siddhartha Gautaman opetuksia ja jopa kutsui itseään ”buddhaistiksi”. Muita vaikutteita hänelle olivat Jean Jacques Rousseau, John Locke, Baruch Spinoza, Matthias Claudius, George Berkeley, David Hume ja René Descartes.


title: Arthur Schopenhauer

text: Schopenhauerille esteettinen näkökulma oli todellisempi kuin tieteellinen näkökulma juuri siksi, että se erotti järjen tahdosta taiteen muodossa. Kyky nähdä luonto esteettisesti oli hänelle selvä merkki neroudesta. Schopenhauerin tekemä ero tahdon ja taiteen välillä oli keskeisimpiä hänen tekemiään erotteluja, joita kutsui metafyysisiksi. Hän katsoi, että ruumis oli tahdon laajennos, kun taas taide oli spontaani toiminto, jota ei voitu liittää sen enempää ruumiiseen kuin järkeenkään. Schopenhauerille järki mahdollisti inhimillisen kärsimyksen, koska se toi maailman kärsimykset kirkkaammin tietoisuuteen. Näin loogisesti seurasi, että älykkäämpi ihminen kärsi eniten.


title: Arthur Schopenhauer

text: Schopenhauer käytti platonilaista allegoriaa osoittaakseen, että kaikki olemassaolo on lopulta turhaa, koska sitä voidaan pohjimmiltaan luonnehtia sellaisen tyydytyksen haluamiseksi, jota ei voida saavuttaa. Näin Schopenhauerin elämänkäsitystä leimaa kaikenkattava pessimismi. Tämä pessimismi on voimakkaassa vastakohdassa Schopenhauerin saksalaisten romantikkoaikalaisten ajattelun kanssa. Tuon ajan romantikkoihin kuuluivat muun muassa Goethe, Hegel ja Schelling, jotka kaikki näkivät ihmiskunnan historian optimistisena edistyksenä.


title: Arthur Schopenhauer

text: Schopenhauer katsoi, että taide oli spontaani, ennalta määrätty ajatus, joka taiteilijalla on mielessä jo ennen aikomustakaan luoda mitään. Taide sijoitti ihmisen näin tieteen ja koko luonnon yläpuolelle, koska sen alue ulottuu järjen alueen ulkopuolelle. Tiede tuli Schopenhauerin mielestä karkottaa järjen rajojen sisäpuolelle, ja siksi neroa oli estetty astumasta sen alueelle. Schopenhauerille filosofia ei ollut välttämättä viisauden tavoittelua, vaan se voitiin nähdä yksilön elämän henkilökohtaisten kokemusten tulkitsemisena.


title: Arthur Schopenhauer

text: Schopenhauer katsoi, että halu tuotti tuskaa ja siksi tuli välttää hedonismia sen kiduttavien seurausten vuoksi. Kaskuna on mainittu, että vaikka Schopenhauer korostikin asketismia filosofiassaan, hänen lempiharrastuksiaan oli ylellisistä aterioista nauttiminen kotikaupunkinsa ravintoloissa.


title: Arthur Schopenhauer

text: Schopenhauerin filosofia muistuttaa monella tavalla buddhalaisuutta. Buddhalaisuus opettaa neljää jaloa totuutta:Schopenhauerin filosofia yhtyi kolmeen ensimmäiseen siinä, että hän yhdisti kärsimyksen syyn tahdon elämänjanoon, haluun, himoihin ja tarpeisiin. Neljännen totuuden sijaan Schopenhauer esitti kuitenkin kaksiosaisen polun. Tahdon kieltäminen saavutettiin hänen mukaansa joko:Buddhalaisen Nirvanan voisi nähdä tilana, jota Schopenhauer piti tahdon kieltämisen tilana. Joscelyn Godwinin mukaan ”"buddhalaisuus innoitti Schopenhauerin filosofiaa, ja hänen kauttaan se veti puoleensa Richard Wagneria. Léon Poliakovin mukaan tämä orientalismi heijasteli saksalaisten romantikkojen ponnisteluja vapautua juutalais-kristillisistä kahleista"”. Buddhalainen filosofi Nishitani Keiji puolestaan halusi luoda etäisyyttä buddhalaisuuden ja Schopenhauerin välille.


title: Arthur Schopenhauer

text: Schopenhauer itse kirjoitti, ettei ollut saanut vaikutteita buddhalaisuudesta, vaikkakin oli tyytyväinen, että niin suuren uskonnon opetukset olivat osittain yhtäpitäviä hänen ajatustensa kanssa. Samoin hän halusi pitää filosofian ja uskonnon erillään. Schopenhauer itse kirjoitti, että ”"filosofia […] on tiede, eikä siihen siten kuulu uskonkappaleita; vastaavasti siinä mitään ei voida olettaa olevaksi, paitsi se mikä on joko empiirisesti vahvistettu tai todistettu kiistämättömillä päätelmillä"”.


title: Arthur Schopenhauer

text: Schopenhauerin näkemys siitä, että kantilainen "noumenon" oli sama kuin tahto, ansaitsee jonkin verran selitystä. Kantille "noumenon" oli sama kuin "oleva sellaisenaan", todellisuus joka oli aistien ja mielen ulkoisesta maailmasta antaman kuvan taustalla. Kantille nämä aistien ja mielen ilmiöt olivat pelkkää "fenomenaa", ilmiöitä. Schopenhauer erosi Kantista siinä, kuinka hän kuvasi "noumenonin" ja "fenomenonin" eron. Kantille oleva sellaisenaan oli ilmiöiden pohjalla. Schopenhauer taas uskoi "noumenonin" ja "fenomenonin" olevan saman kolikon kaksi puolta. Olevat sellaisenaan eivät aiheuttaneet ilmiöitä, vaan ilmiöt olivat vain tapa, jolla mielemme havaitsee olevan sellaisenaan. Tämä tapahtui riittävän syyn periaatteen nojalla. Schopenhauer selvitti tätä laajamittaisemmin väitöskirjassaan "Über die vierfache Wurzel des Satzes vom zureichenden Grunde" (”Riittävän syyn periaatteen nelinkertaisesta perustasta”, 1813).


title: Arthur Schopenhauer

text: Schopenhauerin toinen poikkeama kantilaisesta tieto-opista koski ruumista. Kantin filosofia oli muotoiltu vastaukseksi David Humen radikaalille filosofiselle skeptisismille, joka väitti, ettei kausaliteettia voitu havainnoida kokemusperäisesti. Schopenhauer katsoi, että Kantin tekemä erottelu ulkoisten olioiden, jotka olivat tunnettavissa vain ilmiöinä, ja olevaan sellaisenaan, sisälsi merkittävän aukkokohdan. Schopenhauerin mukaan oli olemassa yksi fyysinen olio, jonka tunnemme läheisemmin kuin minkään, minkä tunnemme vain aistien kautta. Tämä on oma ruumiimme. Tiedämme, että ruumiillamme on tietyt rajat ja se täyttää tietyn tilan, samalla tavalla kuin aistiemme havaitsemat kohteet. Vaikka harvoin ajattelemme ruumistamme fyysisenä oliona, tiedämme, että sillä on fyysisiä ominaisuuksia. Tiedämme, että tietoisuutemme asuttaa fyysistä ruumista, mutta silti se ei ole yhteismitallinen ruumiin kanssa. Ruumiissa on esimerkiksi toimintoja, joita tietoisuus ei ohjaa, kuten hengitys tai sisäelinten toiminta.


title: Arthur Schopenhauer

text: Kun Schopenhauer yhdistää "noumenonin" haluihin, tarpeisiin ja impulsseihin joita kutsumme tahdoksi, hän tarkoittaa, että olemme osallisia muutoin saavuttamattomissa olevasta mielen ulkopuolisesta maailmasta tahdon kautta. Emme voi "todistaa" järjen avulla, että mielemme kuva ulkoisesta maailmasta vastaa todellisuutta. Tahdon kautta tiedämme – ilman ajattelua – että maailma voi stimuloida meitä. Kärsimme haluista ja peloista. Nämä tilat ovat tahdosta riippumattomia. Ne heräävät ennen ajatuksia. Ne heräävät silloinkin kun tietoinen mieli haluaisi pitää ne aloillaan.


title: Arthur Schopenhauer

text: Schopenhauerille taide oli tie paeta kärsimystä. Taiteen kautta ajatteleva subjekti saattoi päästä ulos henkilökohtaisesta perspektiivistään tunteakseen universaalin suoraan – ja tämä ”universaali” oli tietysti tahto. Henkilökohtaisten halujen kamppailu sellaisen maailman kanssa, joka oli luonteeltaan vihamielinen halujen toteutumista kohtaan, oli välttämättä lopputulokseltaan traaginen. Siksi taiteessa korkein paikka oli tragedialla. Schopenhauerin estetiikassa myös musiikilla oli erityinen asema. Schopenhauerille taide oli mietiskelyä ja pyrkimys viestiä yleisölle eksistentialistista angstia, jonka kannalta suurin osa viihteen muodoista – mukaan lukien huono taide – oli vain häiriötekijä.


title: Arthur Schopenhauer

text: Monet kirjailijat Thomas Hardystä Woody Alleniin ja monet taiteilijat ovat saaneet vaikutteita tästä esteettisestä näkemyksestä, ja 1900-luvulla Schopenhauerin ajatukset saivat vielä 1800-lukua enemmän huomiota.


title: Arthur Schopenhauer

text: Schopenhauerin moraalikäsitys esitti, että kolmesta tärkeimmästä moraalisesta kannustimesta myötätunto oli moraalisten tekojen aidoin vaikutin. Kahta muuta, pahanilkeyttä ja egoismia, hän piti turmeltuneina kannustimina. Myötätunnon pitäminen ensisijaisena vaikuttimena liitti osaltaan Schopenhauerin ajattelun itämaiseen ajatteluun.


title: Arthur Schopenhauer

text: Schopenhauer esitti eettiset ajatuksensa ennen kaikkea teoksessaan "Die beiden Grundprobleme der Ethik". Myös neljännes teoksesta "Maailma tahtona ja mielteenä" käsitteli etiikkaa.


title: Arthur Schopenhauer

text: Schopenhauer pohti paljon rakkauteen liittyvää kärsimystä. Schopenhauerille perimmäinen tahdon muoto oli tahto elää ("Wille zum Leben"), eli tahto pysyä hengissä ja lisääntyä. Tämä ajoi ihmisiä eteenpäin kaikkein suurimmalla voimalla. Schopenhauer katsoi rakkauden olevan ihmisen psyykessä piilevä äärettömän suuri voima, joka muokkaa maailmaa dramaattisesti.


title: Arthur Schopenhauer

text: Schopenhauerin ajatukset on saatetty nähdä Charles Darwinin evoluutioteoriaan, Friedrich Nietzschen tahdon valtaan ja Sigmund Freudin libidoa ja tiedostamatonta (”piilotajunta”) koskevien ajatusten edeltäjinä.


title: Arthur Schopenhauer

text: Schopenhauerin poliittiset näkemykset olivat suorassa yhteydessä hänen eettisiin näkemyksiinsä. Schopenhauer katsoi olevansa rajoitetun hallinnon kannattaja. Oleellista oli, että valtion tuli jättää kaikki ihmiset ”vapaiksi saamaan selville oma pelastuksensa”, ja niin kauan kuin hallinto oli näin rajoitettu, ihminen ”olisi mieluummin leijonien kuin rottatoveriensa hallitsema” – tällä hän tarkoitti monarkkeja. Schopenhauer kuitenkin jakoi Thomas Hobbesin näkemyksen valtion ja sen väkivaltakoneiston välttämättömyydestä ihmislajin tuhoavia taipumuksia vastaan.


title: Arthur Schopenhauer

text: Schopenhauer myönsi itsekin, ettei häneltä liiennyt paljon ajatuksia politiikalle, ja hän kehui useasti, kuinka vähän huomiota hän oli kiinnittänyt oman aikansa politiikkaan. Tuohon aikaan Ranskassa ja Saksassa oli useita vallankumouksia ja koko Euroopassa useita maanosanlaajuisia sotia, ja Schopenhauer kiinnitti huomionsa mieluummin ”ikuisuuksiin kuin hetkiin”.


title: Arthur Schopenhauer

text: Schopenhauerilla oli melko hierarkkinen käsitys ihmisroduista. Hänen mukaansa ”pohjoiset rodut” olivat sivistyneempiä ja luovempia. Schopenhauer oli myös omaksunut juutalaisvastaisuuden. Hän katsoi, että kristinusko oli kapina juutalaisuuden materiaalisia perusteita vastaan, ja omaksunut intialaisvaikutteisen ”itsensä valloittamiseen” pyrkivän etiikan, joka oli suuntautunut juutalaiselle hengelle tyypillistä maallista utopianismia vastaan.


title: Arthur Schopenhauer

text: Schopenhauer kirjoitti kuitenkin myös useita väheksyviä huomautuksia Saksasta ja saksalaisista, kuten ”"saksalaiselle on jopa hyväksi, että hänellä on melko pitkiä sanoja suussaan, koska hän ajattelee hitaasti, ja ne antavat hänelle aikaa pohdiskella"”.


title: Arthur Schopenhauer

text: Schopenhauerin katsotaan vaikuttaneen seuraaviin ajattelijoihin: Friedrich Nietzsche, Richard Wagner, Gustav Mahler, Charles Darwin, Theodule Ribot, Ferdinand Tönnies, Eugene O’Neill, Max Horkheimer, C. G. Jung, Sigmund Freud, Ludwig Wittgenstein, Albert Einstein, Karl Popper, Samuel Beckett, Jorge Luis Borges, Wilhelm Busch, Dylan Thomas, Leo Tolstoi, Emil Cioran, Thomas Mann, Italo Svevo, Joseph Campbell ja Eduard von Hartmann. Koulukunnista hänen vaikutuksensa näkyy fenomenalismissa ja rekursionismissa.Schopenhauerin teoksia:


title: Arthur Schopenhauer

text: Muuta:


title: Kiinalainen astrologia

text: Kiinalaisella astrologialla on pitkä historia, jonka aikana on kehitetty lukemattomia menetelmiä. Nykyään tärkeimmät menetelmät perustuvat jiazi-kalenterin ja aurinko- tai kuukalenterin yhdistämiseen. Vanhemmat astrologian muodot perustuvat auringon, kuun ja planeettojen liikkeiden seuraamiseen. Vanhimmat säilyneet viralliset kalenterit (Xia-kalenterit) kuvasivat auringon, kuun ja tähtien liikettä eri tähtikuvioiden (宿, pinyin: xiù) läpi. Viiden tähden astrologia perustuu viiden planeetan, Merkuriuksen, Venuksen, Marsin, Jupiterin ja Saturnuksen liikkeisiin.


title: Kiinalainen astrologia

text: Kiinalaiset nimesivät planeetat viiden elementin mukaan. On luultavaa, että elementtien värit on annettu planeettojen värien mukaan."Seitsemän oikeaa" ovat aurinko, kuu ja viisi planeettaa. Siitä, mitä "neljä ylimääräistä" ovat, esitetään eri teorioita.


title: Kiinalainen astrologia

text: Nykyään yleisimmin käytetty kiinalaisen astrologian muoto on kahdeksan merkin (八字 bazì) eli neljän pilarin (四柱 sìzhù) astrologia. Ihmisen syntymäajan mukaan hänelle lasketaan vuoden, kuukauden, päivän ja tunnin taivaallinen runko ja maallinen oksa. Näiden kahdeksan merkin perusteella nähdään viitteitä ihmisen luonteesta sekä hänen kohtalostaan ja onnestaan.


title: Kiinalainen astrologia

text: Tang-dynastian (618 – 907). aikana elänyttä oppinutta Li Xuzhongia pidetään bazin isänä. Neljän pilarin astrologian kehityksessä tapahtui käänteentekevä muutos, kun Xu Ziping (徐子平) kehitti neljän pilarin teoreettisen perustan ja teki huomattavia muutoksia tapaan, jolla karttaa tulkitaan. Siksi menetelmää kutsutaan myös nimellä Ziping-bazi. Ehkä merkittävin uudistus oli käyttää päivän runkoa kuvaamaan ihmistä aikaisemman vuosioksan (vuosieläimen) sijasta. Tämän voi katsoa heijastavan halua nähdä ihminen yksilönä eikä osana suurta joukkoa.


title: Kiinalainen astrologia

text: Neljän pilarin ammattilaisissa on kaksi toisistaan erottuvaa ryhmää, tutkijat (學院派 xuéyuànpài) ja tulkitsijat (ennustajat, 江湖派 jiānghúpài, jokien ja järvien koulukunta). Xu Ziping (徐子平) oli tutkijoiden koulukunnan perustaja, joka eri lähteiden mukaan vaikutti joko Viiden dynastian (907 - 960) tai Song-dynastian (960 – 1279) aikana. Hän uudisti sekä menetelmiä että tulkintatapoja. Hänen työnsä inspiroi muita tutkijoita, jotka jatkoivat menetelmän systemaattista analysointia ja julkaisivat töitään, joiden pohjalta myöhemmät tutkijat saattoivat jatkaa.


title: Kiinalainen astrologia

text: Tulkitsijat ovat yleensä vähemmän koulutettuja henkilöitä, usein alimmista kansankerroksista. Heille astrologian avulla ennustaminen on toimeentulo. Tavallisesti ennustajat oppivat taitonsa yksinkertaisia muistisääntöjä mieleensä painamalla ja käytännön kautta. Tämän menetelmän yleisyydestä ja ammatinharjoittajien tasosta kertoo se, että alalla on paljon "sokean menetelmiä", ts. muistisäännöt ovat niille, joilla ei ole lukutaitoa, ja ammatti sopii niille, joista ei ole muuhun. Tämän ammattikunnan harjoittajat käyttävät usein kuukalenteria yhdessä jiazi-kalenterin kanssa, koska kuukalenteri on ihmisten jokapäiväisessä käytössä ja näin vähemmän koulutettujen ammatinharjoittajien mielestä luonnollinen kalenteri. Myös kadunmies käyttää jiazi-kalenteria kuukalenterin kanssa. Tavalliset kiinalaiset, joilla ei ole syytä tarkemmin opiskella eri ajanlaskuihin liittyviä asioita, yhdistävät ne luovasti. Oikeaoppinen Ziping-bazi pohjaa jiazi-kalenterin ja aurinkokalenterin yhdistelmälle.


title: Kiinalainen astrologia

text: Jiazi-kalenteri koostuu 60 taivaallisen rungon ja maallisen oksan yhdistelmästä. Jokaisella oksalla ja rungolla on elementti sekä yinyang-määrite.


title: Kiinalainen astrologia

text: Runkojen yinyang- ja elementtiominaisuus on yksiselitteinen. Oksien kohdalla tilanne on monimutkaisempi. Niiden yinyang- ja elementtiominaisuuksia luetaan eri tavoin riippuen käytetystä menetelmästä.


title: Kiinalainen astrologia

text: Yksinkertaisen näkemyksen mukaan joka toinen merkki on yin ja joka toinen yang. Tätä käytetään esimerkiksi wenwang-yijing -tulkinnassa tai silloin kun tulkinnan pohjana ovat eläimet. Yin-merkkejä horoskoopissa ovat härkä, jänis, käärme, vuohi, kukko ja sika. Yang-merkkejä ovat rotta, tiikeri, lohikäärme, hevonen, apina ja koira. Yin ja yang vaikuttavat yleisellä tasolla jokaisen eläinmerkin luonteeseen. Yin-merkkejä voidaan kuvailla introverteiksi ja yang-merkkejä ekstroverteiksi.


title: Kiinalainen astrologia

text: Erityisesti Ziping-bazissa katsotaan, että maallinen oksa sisältää 1-3 taivaallista runkoa, joita kutsutaan piilossa oleviksi tai kätketyiksi rungoiksi. Päärunko antaa oksalle sen elementin, mutta rungon yinyang-määre saattaa olla vastakkainen siitä, mikä oksan yinyang on yksinkertaisen menetelmän mukaan. Tätä menetelmää käytettäessä itse oksalle ei anneta yinyang-määrettä.


title: Kiinalainen astrologia

text: Jo varhain maalliset oksat rinnastettiin eläinjärjestelmään, jonka oletetaan tulleen Kiinaan turkkilais-mongolialaisilta kansoilta. Eläimiin perustuvista luonnehdinnoista on todisteita ajalta 200-300 eaa., mutta niissä eläimiä ei ole vielä liitetty maallisiin oksiin vaan niillä kuvataan rikollisten ominaisuuksia. Uskotaan, että 600-luvulta lähtien vaeltavat buddhalaiset munkit edesauttoivat eläinhoroskooppien leviämistä ansaitessaan elantonsa ennustamalla tavalliselle kansalle. Vaeltavilla munkeilla ei ollut yleensä niin korkeaa koulutusta, että he olisivat pystyneet tekemään tarkempia astrologisia laskelmia, joten syntymävuoden perusteella oli helpointa tehdä ennusteita.


title: Kiinalainen astrologia

text: Bazissa käytettävä kiinalainen kalenterivuosi on aurinkovuoden ja jiazi-kelenterin yhdistelmä. Populaarijulkaisuissa maallisten oksien sijasta käytetään niitä vastaavia eläimiä. Lännessä jätetään usein taivaallisen rungon elementti mainitsematta eläinmerkin yhteydessä.


title: Kiinalainen astrologia

text: Runko-oksa -parit muodostavat 60 erilaista yhdistelmää, joita kutsutaan myös nimellä "pilari". Näin vuosi, jolla on sama pilari, toistuu 60 vuoden välein.


title: Kiinalainen astrologia

text: 4. helmikuuta 2008 alkoi kiinalainen maarotan vuosi. Edellisen kerran maarotan vuosi oli 1948.


title: Kiinalainen astrologia

text: Neljän pilarin astrologia käyttää kiinalaista aurinkokalenteria. Vuosi ja kuukaudet vaihtuvat sen mukaan. Tätä ei useissa länsimaissa julkaistuissa horoskoopeissa oteta huomioon.Kuukausimerkki määräytyy aurinkokalenterin mukaisen syntymäkuukauden mukaan. Ammattiastrologeille se edustaa mm. vanhempien ja sisarusten muodostamaa perhettä. Yleisellä tasolla se hallitsee myös ihmisen ikävuosia 15-31.Päivämerkki määritetään jiazi-kalenterin avulla. Sen löytää helpoimmin netissä tarjolla olevien neljän pilarin laskentaohjelmien avulla.


title: Kiinalainen astrologia

text: Päivän taivaallinen runko eli päivänmestari on vuoden maallisen oksan (eläimen) ohella kartan tärkein elementti, koska se edustaa henkilöä itseään ja kaikki muu kartassa suhteutetaan siihen. Sen alla olevaa maallista oksaa kutsutaan ammattiastrologiassa avioliittopalatsiksi.


title: Kiinalainen astrologia

text: Päiväpilari hallitsee ihmisen ikävuosia 31-47.


title: Kiinalainen astrologia

text: Tuntimerkki saadaan syntymähetken kiinalaisesta tunnista. Kiinalainen tunti vastaa kahta länsimaista tuntia, joten vuorokaudessa on 12 tuntia. Standardiajan mukainen syntymäaika pitää muuttaa paikalliseksi ajaksi. Jos syntymähetki on lähellä kahden tunnin rajaa, on hyvä käyttää tunnin tarkistamiseen neljän pilarin laskentaohjelmaa, joka sisältää pituusastefunktion. Joskus tarkkuuden puute voi tuottaa myös virheellisen päivän, kuukauden tai vuoden, jos tunti on vuorokauden, kuukauden tai vuoden rajalla.


title: Kiinalainen astrologia

text: Ammattiastrologi lukee tuntipilarista mm. seksielämään, lapsiin, vanhuuteen ja työhön liittyviä asioita. Tunti kattaa ihmisen loppuelämän ikävuodesta 47 eteenpäin.


title: Kiinalainen astrologia

text: Kellonajat (todellista aikaa):


title: Kiinalainen astrologia

text: Kuukausipilari on lähtökohta 10 vuoden onnenpilareiden laskemiseen. Onnenpilarit lasketaan eri kaavan mukaan miehille ja naisille.


title: Kiinalainen astrologia

text: 10 vuoden onnenpilareita käytetään tutkimaan ihmisen onnessa tapahtuvia vaihteluita. Ne näyttävät suotuisat ja vaikeat 10-vuotiskaudet sekä minkä tyyppiset asiat nousevat enemmän esille kunkin jakson aikana.


title: Kiinalainen astrologia

text: Ziweidoushussa (紫微斗數 zǐwéidǒushǔ - Purppuratähden eli oikeammin Keisaritähden laskeminen) aloitetaan kartan laskeminen neljästä pilarista. Sen pohjalta asetetaan koulukunnasta riippuen yli kolmestakymmenestä tähdestä lähes kahteensataan tähteen yltävä tähtijoukko 12 palatsiin. Tähdet eivät ole oikeita tähtiä vaan laskennallisia arvoja. Jotkin koulukunnat kutsuvat tähtiä ""Kolmen kuningaskunnan romanssin"" henkilöiden nimillä.


title: Kiinalainen astrologia

text: Tähdet sijoitetaan kahteentoista palatsiin, jotka kuvaavat elämän eri osa-alueita. 12 palatsia (shíèrgōng 十二宫) kulkevat vastapäivään tässä järjestyksessä:Lisäksi käytetään kolmattatoista palatsia, ruumiin palatsia (身宫 shēngōng).


title: Kiinalainen astrologia

text: Ziweidoushun laskeminen perustuu kuukalenteriin.


title: Kiinalainen astrologia

text: Guolao-xingzong (果老星宗 guǒlǎoxīngzōng - Guolaon tähtikoulu) -menetelmässä käytetään myös kahtatoista palatsia, mutta ne poikkeavat jonkin verran ziweidoushun palatseista. Palatsit liitetään 12 maalliseen oksaan "elämänpalatsin" perusteella. Elämänpalatsi on neljän pilarin sivutuote, joka tässä menetelmässä nostetaan keskeiseksi tekijäksi.


title: Kiinalainen astrologia

text: Palatseihin sijoitetaan shensha (神煞 shénshā, kirjaimellisesti: "henget, paholaiset") eli symboliset tähdet. Nämä lasketaan ihmisen neljästä pilarista.


title: Kiinalainen astrologia

text: "12 päivystävää virkamiestä" on 12 päivän kierto, jossa päivän ja kuukauden pilareita verrataan toisiinsa ja näin nähdään päivänpilarin ajankohtaisuus ja täten sen suotuisuus tai epäsuotuisuus.


title: Kiinalainen astrologia

text: Virkamiehet ovat:


title: Kiinalainen astrologia

text: "Kolmen sukupolven kirja" on kokoelma sekalaisia ennusteita, jotka perustuvat syntymäaikaan eri menetelmien mukaan. "Kolme sukupolvea" tarkoittaa, että ennusteissa kerrotaan elämästä kolmen sukupolven ajalta. Entisestä elämästä kerrotaan mm. mitä velkaa on tuonut mukanaan tähän elämään (esim. 172 mittaa seesamöljyä ja 15 kuparikolikkoa) tai mihin sukuun on silloin kuulunut. Tästä elämästä kerrotaan työhon, avioliittoon, terveyteen ja jopa kuolemaan ja hautajaisiin liittyviä asioita kuten millainen sää on hautajaispäivänä ja ketkä ovat läsnä hautajaisissa. Seuraavaan elämään liittyvät lähinnä lapset ja heidän menestyksensä, koska ihminen jatkaa elämäänsä lapsissaan.


title: Kiinalainen astrologia

text: Yhdeksän tähteä ovat Otavan yhdeksän tähteä, joita kutsutaan eri nimin. Nämä tähdet liitetään Luoshu-kuvion yhdeksään numeroon.


title: Kiinalainen astrologia

text: Yhdeksän tähden astrologiassa määritellään numerot ihmisen syntymävuodelle, -kuukaudelle ja -päivälle. Niistä luetaan ihmisen luonne ja onnen vaihtelut. Myös syntymätunnille voidaan laskea numero, mutta niin yksityiskohtaisesti ei ole perinteisessä yhdeksän tähden astrologiassa tehty tulkintoja.


title: Aapeli Saarisalo

text: Akseli Aapeli Saarisalo (vuoteen 1906 Österman, 22. kesäkuuta 1896 Rymättylä – 11. kesäkuuta 1986 Helsinki) oli suomalainen arkeologi, kristillinen kirjailija, filosofian kunniatohtori 1964 ja teologian tohtori . Hän oli Helsingin yliopiston itämaisen kirjallisuuden professori vuosina 1935–1963. Saarisalo teki tutkimusmatkoja, entiseen Palestiinaan, Israeliin, Egyptiin ja Mesopotamiaan. Hän oli myös Vartija-lehden päätoimittaja v. 1933–1941 ja Vapaan Evankeliumisäätiön hallituksessa ja kunniapuheenjohtajana. Saarisaloa konservatiivisena teologina arvostetaan erityisesti herätysliikkeiden ja maallikoiden keskuudessa.


title: Aapeli Saarisalo

text:
Saarisalon serkkuja olivat kouluneuvos Toivo Lehtovaara ja Suomen ensimmäinen psykologian professori Arvo Lehtovaara. Hänen sukunsa on äidin puolelta Haartmanien sukua. Sieltä löytyvät sellaiset nimet kuten Carl Daniel von Haartman, Johan Haartman, joka tunnetaan Suomen lääketieteen isänä ja Hedvig von Haartman, joka toi Pelastusarmeijan Suomeen.
Aapelin isä oli räätäli Kalle Österman Rymättylästä, Varsinais-Suomen saaristossa. Aapeli Österman syntyi kaksoislapsena vuonna 1896. Toinen kaksosista kuoli jo syntyessään ja Aapelikin oli hyvin heikko ja sairaalloinen. Kun hän oli puolitoistavuotias, hänen äitinsä Aleksandra o.s. Lindberg kuoli 1898 Aini-siskon synnytykseen. Ennestään Aapelilla oli kaksi häntä vanhempaa sisarta, Martta ja Rauha. Isä Kalle Akseli Österman, Saarisalo vuodesta 1906, (1864–1932) avioitui uudestaan ja perheeseen syntyi vielä kuusi lasta, Katri, Raakeli, Martti, Esteri, Ruutti, Sylvi ja Toini. Kaikkiaan eloon jääneitä lapsia oli yksitoista. Kuin enteenä Aapelin itään suuntautuvalle kiinnostukselle oli sukunimi Österman. Aapeli joutui fyysisen heikkoutensa ja muun muassa keuhko- ja riisitautinsa takia viettämään varhaislapsuutensa sisätiloissa. Jo pienestä pitäen hän oli kuitenkin hyvin lukuhaluinen. Ensimmäisinä Aapelin lukemina kirjoina olivat kuvaraamattu ja Schellerin "Tunnetko Pyhää maata". Niitä lukiessaan Aapeli alkoi kaivata niille seuduille joista kirjat kertoivat. Aapelin ainoa harrastus olikin lukeminen, kun ulos ei päässyt. Kun hänet yhdeksänvuotiaana päästettiin kansakouluun, oli hän lukenut Uuden testamentin läpi kolme kertaa ja sen jälkeen koko Raamatun viidesti.


title: Aapeli Saarisalo

text: Kun Aapelia – heikkoa kirjatoukkaa – ei kotona voitu ajatella ruumiillisen työn tekijäksi, päästettiin hänet 1907 oppikouluun, joka oli Turun Suomalainen Klassillinen Lyseo. Vuonna 1915 hän valmistui ylioppilaaksi.


title: Aapeli Saarisalo

text: Vuosina 1915–1918 hän opiskeli teologiaa Helsingin Yliopistossa ja oli suorittanut sen ajan teologisen ero- eli virkatutkinnon, joka oikeutti pappisvihkimykseen 1918. Sen ohessa Aapeli suoritti myös filosofian kandidaatin tutkintoa vastaavan teologisfilosofisen tutkinnon, joka oikeutti jatkamaan kohti korkeampia opinahjoja teologisessa tiedekunnassa.


title: Aapeli Saarisalo

text: Valmistuessaan yliopistosta Saarisalo oli vielä liian nuori pappisvihkimykseen, joten hänen oli anottava senaatilta lupa. Hän sai luvan, jonka allekirjoittaja senaatin puolesta oli E. N. Setälä. Toinen senaatin luvalla Suomessa pappisvihkimyksen saanut on Aleksi Lehtonen. Pappisvihkimyksen jälkeen arkkipiispa määräsi Aapeli Saarisalon Tyrvään ylimääräiseksi papiksi ja kohta Hämeenkyröön. Koska Saarisalo ei ollut vielä suorittanut asepalvelusta, hän joutui kutsuntoihin, josta häntä ei kelpuutettu armeijaan keuhkotautinsa takia. Tämän tiedon saatuaan Saarisalo halusi matkustaa Jerusalemiin ajatellen sen jälkeen joutavansa vaikka kuolemaan. Hän sai arkkipiispa Johanssonin avustuksella Turun tuomiokapitulin papiston matkastipendin 2000 markkaa.


title: Aapeli Saarisalo

text: Monien vaikeuksien jälkeen Saarisalo saapui Englantiin keväällä 1919, josta hänen oli määrä jatkaa Gibraltarin kautta Palestiinaan, mutta suunnitelmat muuttuivat ja loppujen lopuksi aika Englannissa venyi puoleksitoista vuodeksi. Hän opiskeli Liverpoolissa arkeologiaa ja oli Lontoossa Skandinavian Merimieskirkon pappina puoli vuotta. Lontoossa ei ollut tuolloin vielä Suomen suurlähetystöä, oli vain konsulaatti, joten merimiespappina Saarisalo tapasi Lontoon kautta palaavia ennen sotia työhön lähteneitä ja uusia lähetyskentille matkaavia sekä monia muitakin Suomen merimieslähetysseuran asemalla käyneitä tunnettuja ja tuntemattomia henkilöitä. Englannissa ollessaan Saarisalo suoritti myös Lontoon Livingstone Collegen vuoden pituisen lääkärikurssin, joka oli tarkoitettu trooppisiin maihin matkustaville lähetystyöntekijöille. Noin kaksi viikkoa kestäneen laivamatkan jälkeen elokuun lopussa 1920 Saarisalo oli Palestiinassa, jossa hän tunsi vähitellen tervehtyvänsä. Suomeen hän palasi vuoden 1920 lopulla.


title: Aapeli Saarisalo

text: Aapeli Saarisalo ja Anna Maria Frang vihittiin avioliittoon 23. maaliskuuta 1921 Tampereen tuomiokirkossa. Kihloihin he olivat menneet kirjeitse, kun Saarisalo oli ollut vielä Pyhän maan matkallaan. Anna Maria oli Jyväskylän seminaarista valmistunut kansakoulunopettaja. Häiden jälkeen hän jatkoi työtään Ikaalisissa. Saarisaloa pidättivät tehtävät Helsingissä. Hän valmisteli Suomen Merimieslähetysseuran johtajan Toivo Waltarin kanssa merimiesaseman perustamista Australiaan, jonne hänen oli tarkoitus lähteä vaimonsa kanssa. Yllättäen Waltari valitsi työhön toisen henkilön. Niin Saarisalo jäi Suomeen ja toimi vuodet 1921–1924 Vähänkyrön seurakunnassa Pohjanmaalla.


title: Aapeli Saarisalo

text: Vuonna 1920 Saarisalot matkustivat ensimmäisen kerran Pyhään maahan. Ennen toista matkaa heidät ”erotettiin lähetystyöhön” Suomen Lähetysseuran vuosijuhlilla Helsingissä vuonna 1924.


title: Aapeli Saarisalo

text: Sakari Kinneret, poikavauva syntyi 20. lokakuuta 1925. Toinen nimi Kinneret tuli siitä, että poika syntyi Kinneretin järven tuntumassa. Olosuhteet olivat vaikeat ja lapsi sairasteli. Tällöin perhe palasi Suomeen Helsinkiin. Saarisalo toimi Suomen Lähetysseuran matkapuhujana samalla yrittäen valmistella väitöskirjaansa, jonka takia hän matkusti joksikin aikaa Saksaan Leipzigiin talvella ja oli Lähetysseuran edustajana keväällä 1927 Varsovassa. Väitöskirja valmistui 7. toukokuuta 1927 ja tyttö, Sauramo eli Saura syntyi samana päivänä. Saarisalo väitteli teologian tohtoriksi.


title: Aapeli Saarisalo

text: Saarisalo oli vahvasti mukana silloisen Etelä-Espoon Yhteiskoulun (nykyinen Haukilahden koulu ja lukio) perustamisessa 1950-luvun alussa. Hän myi omistamansa Haukilahdessa sijainneen huvilan Espoon kaupungille suomenkielisen koulun perustamista varten. Saarisaloa Egyptissä esittävä maalaus on edelleen Haukilahden lukion historian luokan takaseinällä.


title: Aapeli Saarisalo

text: Anna Maria kuoli vuonna 1957 ns. aasialaiseen influenssaan ja hänet haudattiin Sauramon, 21-vuotiaana kuolleen tyttären viereen. Aapeli jäi leskeksi. Vuonna 1966 hän meni naimisiin Riitta Pätiälän kanssa (Riitta Pätiälä-Saarisalo). Riitta oli perinyt Bergvikin kartanon, joka sijaitsee nykyisen Salon alueella Hirsijärven rannalla. Siellä alettiin pitää erilaisia Raamattukursseja sekä Israel- ym. tapahtumia.


title: Aapeli Saarisalo

text: Aapeli Saarisalo kirjoitti useita yleistajuisia teoksia Raamatun henkilöistä, Pyhästä maasta ja sen historiasta sekä kristillisistä vaikuttajista Suomessa. Suomenkieliset teokset ovat kansantajuisia ja useista niistä on otettu monia painoksia. Saarisalon ensimmäisiä kirjojaan oli vuonna 1928 julkaistu lyhyen tutkielma "Mooses lääkärinä". Vuonna 1928 Saarisalo kokosi "Messiaskuningas" -kirjan.


title: Aapeli Saarisalo

text: Saarisalo toimitti ja kirjoitti monia Raamatun tietosanakirjoja, joista ensimmäinen oli Raamatun Tietokirja I-osa (1931), jossa hän oli myös yksi kirjoittajista. Saarisalon tunnetuimpia teoksia on Raamatun sanakirja (1.p. 1936), joka on koko Raamatun sanaston aakkosellinen selitysteos. Suomessa siitä on otettu 7 painosta ja tehty 2000-luvulla digitaalinen painos ja CD. Teos julkaistiin myös ruotsin- ja norjankielisenä . Saarisalo oli myös toimittamassa 1970-luvun alussa ilmestynyttä kolmiosaista Isoa Raamatun tietosanakirjaa.


title: Aapeli Saarisalo

text: Saarisalo käänsi Uuden testamentin, Psalmit (Salmit) ja Jobin kirjan suomeksi pyrkien mielestään mahdollisimman suureen sanatarkkuuteen. Nämä kirjat kustansi Vapaa Evankeliumisäätiö. Pyhän maan muinaisuus (1938) -kirjan kirjoitti Saarisalo professori Arthur Hjeltin pyynnöstä kurssikirjaksi teologian opiskelijoille, kun aine kuului vielä pappien koulutukseen.


title: Aapeli Saarisalo

text: Saarisalo on kirjoittanut seuraavien henkilöiden elämäkerrat: Aurora Karamzin, Pietari Kurvinen, Lars Levi Laestadius, Martti Rautanen, Paavo Ruotsalainen, Aku Räty sekä ruotsalainen Carl Olof Rosenius.


title: Aapeli Saarisalo

text: Romaaneja Saarisalo on kirjoittanut kolme. Astarten uhri (1929) kertoo Kanaanin kulteista, nimenomaan hedelmällisyyden jumalttaren Astarten siveettömistä kulteista. Yövartija (1964) on kertomus varhaisista siionisteista. Kirjassa on taustavoimanan Pyhän maan romantiikka. Kolmas romaani: "Koska tulee aamu?" kertoi myös juutalaisista siionisteista.


title: Aapeli Saarisalo

text: Jo yliopistoaikana Saarisalo kiinnostui Raamatun arkeologiasta sekä itämaisista kielistä ja alkoi suunnitella matkaa Pyhään maahan. Vuonna 1918 hän matkusti Englantiin, jossa hän jatkoi itämaisten kielten opiskelua ja opiskeli myös arkeologiaa. 1919–1920 hän työskenteli Lontoossa Suomen Merimieslähetyksen pappina.


title: Aapeli Saarisalo

text: 1920 lähti Aapeli ensimmäiselle itämaan matkalle Lontoosta laivalla. Ennen matkaa oli hänen entinen opettajansa professori Hjelt kehottanut häntä menemään Qumraniin, koska sieltä voisi luolien kätköistä löytyä arvokkaita käsikirjoituksia. Palestiinassa eivät englantilaiset hallintovirkamiehet kuitenkaan antaneet lupaa mennä sinne.


title: Aapeli Saarisalo

text: Jo tuolla matkalla Aapeli teki ensimmäisenä maailmassa järjestelmällistä Pyhän maan rauniokumpujen keramiikka-arkeologiaa, jossa raunioalueen ikä voidaan päätellä ilman kaivauksiakin keramiikan sirpaleista. Hänestä tulikin kansainvälisesti kuuluisa 1920-1930-luvuilla keramiikkasirpaleiden käyttämisestä ikämittareina. Tämä uusi tutkimusmenetelmä auttoi Saarisaloa sijoittamaan oikein Raamatussa mainitut muinaiset paikannimet, jotka oli katolisen kirkon tradition mukaisissa kartoissa merkitty väärille paikoille.


title: Aapeli Saarisalo

text: Vuonna 1924 hän lähti toiselle Pyhän maan matkalle Suomen Lähetysseuran edustajana ja keräsi aineistoa väitöskirjaansa varten Galileassa tunnetun arkeologin William Albrightin johdolla. Väitöskirjassa hän käsitteli Isaskarin ja Naftalin heimojen asuinalueiden rajoja Kaanaassa. Vuonna 1927 väitöskirja valmistui ja Aapelista tuli tohtori. Väitöskirja osoitti, että Joosuan kirjan maantieto on luotettava. Joosuan kirja kertoo Galilean alueen jaetun neljän sukukunnan alueiksi: Asserin, Sebulonin, Isaskarin ja Naftalin. Samana vuonna julkaistiin hänen ensimmäinen kirjansa "Galilean rauniomailta".


title: Aapeli Saarisalo

text: Galileassa retkeillessään hän tutustui druuseihin, joiden perimätietoa, paikannimiä ja kansanlauluja hän tallensi. Näistä hän laati teoksen "Songs of the Druzes" (1932). Hän retkeili myös muun muassa Arthur Hjeltin kanssa Siinailla, jossa he valokuvasivat Siinain Pyhän Katariinan luostarin arvokkaita vanhoja käsikirjoituksia. Saarisalo valokuvasi myös luostarissa säilytettäviä arabialaisia waqf-asiakirjoja, jotka esittivät islamilaisen maailman lahja- ja kauppakirjoja. Hän oli waqf-asiakirjojen ensimmäinen julkaisija maailmassa. Hän laati niitä käsittelevän teoksen "A Waqf-Document from Sinai" (1933).


title: Aapeli Saarisalo

text: Matkoja Lähi-Itään alkoi tulla tiheästi ja ne ulottuivat myös Irakiin ja sen arkeologian kannalta rikkaille paikoille. Vuosien 1920–1932 välisenä aikana hän teki eri puolilla Lähi-itää arkeogista kaivaustyötä Amerikan, Englannin ja Saksan tieteellisten kaivausten eri esikunnissa. Hänen yhteistyökumppaneitaan olivat muun muassa William Albright Palestiinassa ja professori Max Mallowan Irakin Mosulin lähellä. Siellä Aapeli Saarisalo johti Teppe Gauran rauniokummun kaivauksia vuosina 1930–1931, joka herätti kansainvälistä huomiota. Sieltä löytyi muun muassa läpinäkyvästä obsidiaanista valmistettuja aseita, etenkin veitsiä, jotka olivat kaikki hienosti tehtyjä. Silloinen Mesopotamian johtava arkeologi Frankfort sanoi, ettei tunne toista kumpua, jossa olisi niin monia erilaisia muotoja saviastioita.


title: Aapeli Saarisalo

text: Irakin Kirkukin Nusi-nimisen muinaisen hurrien (Raamatun hoorilaisten) kaupungin raunioista löytyi 1920-luvun lopussa sen tuomarien arkisto. Siihen kuuluivat noin 3000 riitajutun asiakirjat. Näistä Saarisalo julkaisi 35 käräjäasiakirjan valikoiman tutkielmassaan "New Kirkuk Documents relating to Salves" (1934).


title: Aapeli Saarisalo

text: Aapeli kunnostautui arkeologiassa varsinkin historiallisen maantiedon – topografian tutkimuksessa, jossa Raamatussa mainitut paikkakunnat sijoitetaan nykyiselle kartalle. Galilean alueen Raamatullisten paikkojen kartoituksessa Saarisalo teki uraauurtavaa työtä. Hän kulki jalkaisin pitkiä matkoja, yöpyi maalla paikallisten asukkaisen luona alkeellisissa olosuhteissa ja teki itsenäisesti arkeologisia tutkimuksia. Hänellä oli hepreaa ja arabiaa osaavana hyvät suhteet paikallisiin asukkaisiin. Toisen maailmansodan jälkeen hän asui pitkiä jaksoja Galileassa, jossa jatkoi kaivauksia.


title: Aapeli Saarisalo

text: Pyhän maan kartotukseen hankkimansa aineiston hän on julkaissut muun muassa kolmessa englanninkielisessä tutkimuksessan. Ns. puolikuun alueesta eli sirpinmuotoisesta Irakista Israelin kauta Egyptiin ulottuvasta alueesta, sen muinaisesta asutuksesta ja arkeologiasta hän on julkaissut suomeksi kolme kirjaa: "Paratiisin maan kaivauksia" (1931), "Asuttu puolikuu" (1934) ja "Puolikuun mailta" (1947).


title: Aapeli Saarisalo

text: Vuosina 1961–1962 Saarisalo johti kaivaustöitä Galilean Kafr Kaman arabikylässä. Kaivaus tehtiin Suomen itämaisen seuran nimissä. Kaivaus paljasti muun muassa kauniita mosaiikkilattioita entisestä bysanttilaisesta kirkosta. Tutkimustuloksensa Saarisalo julkaisi yhdessä oppilaansa Heikki Palvan kanssa nimellä "A Bysantine Church at Kafr Kama" (1964). Kamassa Saarisalo teki myös kartoitustyötä Asserin heimon alueella , josta hän laati julkaisun "Sites and Roads in Asher" (1964).


title: Aapeli Saarisalo

text: Saarisalo on myös saanut Israelin kunniakansalainen -arvonimen Israelin arkeologian hyväksi tehdystä työstään.


title: Aapeli Saarisalo

text: Aapeli Saarisalo oppi rakastamaan raikasta ulkoilmaa. Lähi-idässä hän nukkui usein ulkona. Kotimaassa hän piti huolen siitä, että huoneita aina tuuletettiin ja hänen yliopiston ystävänsä muistavat, että automatkalla piti jopa −20°:n pakkasillakin pitää auton ikkuna auki. Saarisalon mukaan Lähi-idän paimentolaisilla, beduiineilla ei ole koskaan syöpää, koska he oleskelevat niin paljon ulkoilmassa. Syöpä johtuu solujen aineenvaihdunnan puutteista ja solut tarvitsevat happea.


title: Aapeli Saarisalo

text: Liikunta ja voimistelu oli Saarisalon arvostamia asioita. Matkoillaan Lähi-idässä hän kulki valtavia matkoja jalan ulkoilmassa. Voimistelussa hän muun muassa suosi avojaloin kävelemistä verenkierron lisäämiseksi niissä. Hartiaseisonnalla oli hänen mukaansa monia etuja, kun se lisää verenkiertoa.


title: Aapeli Saarisalo

text: Saarisalo oli myös luonnon- ja raakaravinnon ystävä. Hän oppi käyttämään erilaisia luonnosta saatavia kasveja ravintonaan. Mm. Israelissa hän söi ulkoa kedolta löytämiään yrttejä. Mm. sipuli oli Aapelin mielestä erittäin tärkeä ja terveellinen ravinnossa.


title: Lumen vesiarvo

text: Lumen vesiarvo eli lumikuorma ilmoittaa lumikerroksesta sulatettuna muodostuvan vesikerroksen paksuuden. Yksikkönä käytetään yleensä millimetrejä (mm) tai kilogrammoja neliömetriä kohden (kg/m); kummallakin yksiköllä lukuarvot ovat samat.


title: Lumen vesiarvo

text: Lumikuorma täytyy ottaa huomioon esimerkiksi rakennusten kattorakenteiden kantavuutta suunniteltaessa. Lisäksi vesiarvon avulla voidaan arvioida sulamisvesien aiheuttamien keväisten tulvien suuruutta.


title: Lumen vesiarvo

text: Lumen vesiarvo voidaan määrittää ottamalla lumihangesta lieriönmuotoinen näyte, jonka tilavuus ja massa mitataan (tästä saadaan tiheys) sekä mittaamalla lumihangen paksuus. Tietyllä pinta-alalla olevan lumen massa ei muutu, kun se sulatetaan. Tämän perusteella saadaan lumen vesiarvo


title: Lumen vesiarvo

text: missä h on lumen syvyys. ρ ja ρ ovat veden ja lumen tiheydet.


title: Lumen vesiarvo

text: Toinen määritystapa käyttää hyväksi Maan omaa radioaktiivisuutta, sillä radioaktiivisen säteilyn absorptio riippuu lumen vesiarvosta. Nämä mittaukset suoritetaan käytännössä lentokoneista. Satelliitteja voidaan käyttää apuna lumipeitteen koon arvioinnissa.


title: Lumen vesiarvo

text: Yleensä lumen vesiarvo määritetään Suomessa ns. lumilinjamittauksilla. Suomen havaintoverkosto koostuu noin 160 lumilinjasta sekä muutamasta kymmenestä lumiasemasta. Lumilinja on tavallisesti muutaman kilometrin pituinen mittauslinja, joka kattaa sopivasti alueen erityyppiset maastot: aukealle paikalle kertyy enemmän lunta kuin metsään. Linjalta mitataan lumen syvyys mittasauvojen avulla noin 80 kohdasta. Tämän lisäksi lumen tiheys määritetään lumipuntarilla noin kahdeksasta kohtaa. Mittaukset suoritetaan noin kuukauden välein.


title: Lumen vesiarvo

text: Rakennusten rakenteissa on otettava huomioon lumikuormat. Lumikuorma voi kasvaa erityisen kovaksi kinostumisen takia.


title: Lumen vesiarvo

text: Suomessa vähimmäismitoitus on 1,4 kN (1 kN on noin 100 kg/m²) etelän rannikkoalueilla ja saaristossa (2013). Lapissa kantavuusvaatimus on maksimissaan 2,6 kN. Aikaisempien rakennusvaatimusten (1955 ja 1969) mukainen vaatimus on vähäisempi.


title: Lumen vesiarvo

text: Ruotsin tunturialueilla maksimaalinen lumikuorma neliöltä on 5,5 kN.


title: Inhambane

text: Inhambane on maakunta eteläisessä Mosambikissa. Sen pinta-ala on 68 615 neliökilometriä ja arvioitu asukasluku oli vuonna 2006 noin 1 400 000. Myös maakunnan pääkaupunki on nimeltään Inhambane. Ilmasto on trooppinen. Maakunta jakautuu kahteentoista pienempään alueeseen. Ne ovat Funhalouro, Govuro, Homoine, Inharrime, Inhassoro, Jangamo, Mabote, Massinga, Morrumbene, Panda, Vilankulo ja Zavala.


title: Inhambane

text: Inhambane tunnetaan kookos- ja cashew-pähkinöiden tuotantoalueena. Maakunnassa sijaitsee myös yksi Mosambikin vetovoimaisimmista matkailukohteista, Bazaruton saaristo.


title: Matola

text: Matola on kaupunki eteläisessä Mosambikissa. Se sijaitsee Maputon provinssissa hieman pääkaupunki Maputosta etelään. Vuonna 2007 Matolassa oli noin 675 000 asukasta. Se on Mosambikin toiseksi suurin kaupunki.


title: Mamba (yhtye)

text: Mamba on Porissa 1984 perustettu iskelmällinen yhtye, joka "yhdistelee romantiikkaa, poppia ja huumoria". Yhtyeen keulakuvana on alusta asti toiminut laulaja Tero Vaara, jonka kynästä useimmat laulut ovat syntyneet. Ennen ensimmäistä levytyssopimusta yhtyeen nimi oli "Terveisiä päiväntasaajalta", mutta Fazerilla siitä ei pidetty, joten Jaakko Salo muutti sen Mambaksi.


title: Mamba (yhtye)

text: Yhtyeen ensimmäisenä singlenä 1984 ilmestynyt "Mitä yhdestä särkyneestä sydämestä" oli heti valtakunnallinen menestys, joka soi paljon virallisilla radiokanavilla.Taikapeili on tehnyt kyseisestä kappaleesta oman version. Alkuvuosien menestyskappaleita olivat "Kantakaa Lassi jo pois", "Lauantai-ilta" ja "Älä jätä minua". Mamban ensimmäinen albumi "Mamba" ilmestyi 1985. Vuonna 1987 ÄKT muisti Mambaa vuoden yhtye -Emmalla, jonka yhtyeen pojat jättivät hakematta.


title: Mamba (yhtye)

text: Välillä yhtyeen suosio on hiipunut, mutta noussut taas hittikappaleiden myötä: vuoden 1994 "Kummitusjuttu" -albumia vauhditti "Valokuvia" ja kesän 2002 radion soitetuin kappale Suomessa oli "Vielä on kesää jäljellä". Albumilta "Mä tein sen taas" julkaistu single "Hei, dj" nousi Suomen virallisen singlelistan ykköseksi 7. elokuuta 2006.


title: Mamba (yhtye)

text: Yhtye ilmoitti marraskuussa 2014 jäävänsä pitkälle tauolle.


title: Sofala

text: Sofala on maakunta Keski-Mosambikissa. Sen pinta-ala on 68 018 neliökilometriä ja arvioitu asukasluku oli vuonna 2006 noin 1 680 000. Sofalan pääkaupunki on Beira, jossa asuu noin kolmasosa koko maakunnan asukkaista. Sofala jakautuu lukuisiin pienempiin alueisiin, jotka ovat Buzi, Caia, Chemba, Cheringoma, Chibabava, Dondo, Gorongosa, Marromeu, Machanga, Maringué, Muanza sekä Nhamatanda.


title: Sofala

text: Sofala on Mosambikin vauraimpia provinsseja. Se tuottaa katkarapuja ja sokeria.


title: George Osborne

text: George Osborne (s. George Gideon Oliver Osborne 23. toukokuuta 1971 Lontoo) on englantilainen konservatiivipoliitikko, joka toimi vuodesta 2010 vuoteen 2016 asti Britannian valtiovarainministerinä David Cameronin hallituksessa.


title: George Osborne

text: Osborne astui virkaansa valtiovarainministerinä talouskriisin jälkeen ja hänen ministerikaudellaan Britanniassa tehtiin suuria talouden rakenteellisa uudistuksia ja valtion menoja pienennettiin huomattavasti. George Osbornea pidettiin David Cameronin kakkosmiehenä ja hänestä ennustettiin Britannian seuraavaa pääministeriä, mutta hänet lopulta erotettiin hallituksesta Britannian EU-eron takia, sillä hän oli kannattanut voimakkaasti Britannian pysymistä EU:ssa


title: George Osborne

text: Osborne valittiin vuonna 2001 Yhdistyneen kuningaskunnan parlamenttiin Tattonin vaalipiiristä. Vaalipiiri on yksi yhdestätoista Cheshiren vaalipiiristä. Vuoden 2001 vaaleissa hän sai 48,1 prosenttia Tattonin äänistä ja vuoden 2005 vaaleissa 51,8 prosenttia.


title: George Osborne

text: Toukokuussa 2005 järjestettyjen parlamenttivaalien jälkeen Osborne toimi konservatiivipuolueen varjohallituksen valtiovarainministerinä ("Shadow Chancellor of the Exchequer"). Hänet nimitti tehtävään puolueen silloinen puheenjohtaja Michael Howard. Hän jatkoi samassa tehtävässä myös joulukuussa 2005 alkaneella David Cameronin puheenjohtajakaudella. Osborne on Cameronin läheinen ystävä ja hän toimi vuonna 2005 Cameronin puheenjohtajakampanjan kampanjapäällikkönä. Ennen varjovaltiovarainministerin tehtävää hän oli syyskuusta 2004 konservatiivien varjohallituksen ensimmäinen sihteeri valtiovarainministeriössä ("Shadow Chief Secretary to the Treasury").


title: George Osborne

text: Ennen politiikkaan siirtymistään Osborne toimi freelancetoimittajana. Vuosina 1997–2001 hän oli William Haguen, konservatiivien silloisen puheenjohtajan, poliittinen neuvonantaja.


title: George Osborne

text: Osborne joutui syksyllä 2008 osalliseksi vaalirahoitusskandaalista. Nathaniel Rothschildin mukaan hän oli viettänyt lomaa venäläisen oligarkin Oleg Deripaskan huvijahdilla Queen K:lla Korfulla ja pyytänyt tältä 50 000 puntaa puolueelle, vaikka Deripaska ei sitä voinut lainmukaisesti ulkomaalaisena myöntää, joten rahoitus oli kanavoitava Deripaskan brittiläisten yhtiöiden kautta.


title: George Osborne

text: Pääministeri David Cameron nimitti George Osbornen valtiovarainministeriksi uuteen koalitiohallitukseen vuoden 2010 vaalien jälkeen. George Osborne astui virkaansa vuosien 2007-2009 finanssikriisin jälkimainingeissa ja hänen ensimmäiset teot valtiovarainministerinä olivatkin valtion budjetin vastuullisuutta valvovan viraston perustaminen (Office for Budget Responsibility) ja valtion menojen leikkaaminen 81 miljardilla vuosien 2010-2015 parlamenttikauden kuluessa. Näitä kuvailtiin suurimmiksi valtionmenojen leikkauksiksi Britanniassa sitten toisen maailmansodan. George Osborne perusteli leikkauksia sanomalla Britannian valtion olevan "konkurssin partaalla."


title: George Osborne

text: Samana vuonna George Osborne rajoitti työttömien lapsiperheiden sosiaalietuuksia, tavoitteenaan että "yksikään työtön perhe ei saa enemmän etuuksia kuin töissä käyvät perheet." Valtiovarainministeriön mukaan tämä säästää Britannian valtiolta satoja miljoonia puntia. Osborne myös lopetti universaalin lapsilisän poistamalla tämän etuuden ihmisiltä, jotka kuuluivat 40 prosentista ylöspäin oleviin veroluokkiin.


title: George Osborne

text: Vuonna 2011 George Osborne myi Northern Rock-pankin 747 miljoonalla punnalla. Pankki oli kansallistettu aiemmin vuonna 2008 työväenpuolueen hallituksen alla keskellä finanssikriisiä.


title: George Osborne

text: Vuonna 2012 George Osborne laski Britannian korkeimman veroluokan veroprosenttia 50 prosentista 45 prosenttiin. Hän myös laski Britannian yhteisöveroa 26 prosentista 24 prosenttiin ja asetti uuden 7 prosentin leimaveron yli kahden miljoonan hintaisiin asuntokauppoihin. Osborne kohtasi huomattavaa vastustusta, kun hän samalla ehdotti arvolisäveron asettamista ruokiin kuten kornilaisiin pasteijoihin. Kritiikin vuoksi hän ei toteuttanut tätä ehdotusta. Opposition johtaja Ed Miliband kutsui tätä budjettia "miljonäärien budjetiksi, joka painaa keskiluokkaa alas." Monen poliittisen analyytikon mukaan vuoden 2012 budjetti oli George Osbornen uran "aallonpohja." Yritysmaailman johtajien reaktio budjettiin oli kuitenkin positiivisempi ja Britannian elinkeinoelämän liiton eli CBI:n (Confederation of British Industry) mukaan budjetti antoi Britannian taloudelle "paljon tarvitun itsetunnon korotuksen."


title: George Osborne

text: George Osborne asetti tavoitteeksi Britannian budjetin ylijäämän saavuttamisen vuoteen 2020 mennessä. Vuoteen 2015 mennessä Britannian vuotuinen valtion budjetin alijäämä oli saatu laskettua puoleen.


title: George Osborne

text: Osbornen vuoden 2013 budjetti sai positiivisemman vastaanoton kuin vuoden 2012 budjetti ja hänen suosion kansan keskuudessa nousi -33:sta +3:een. Tämä budjetti myös nosti konservatiivien suosiota mielipidemittauksissa työväenpuolueen kustannuksella.


title: George Osborne

text: David Cameronin johtamat konservatiivit voittivat vuoden 2015 vaalit, ja he saivat enemmistön Britannian parlamentin alahuoneeseen eli House of Commonsiin, eli he pystyivät muodostamaan hallituksen yksin, joten entisen hallituskauden liittolaiset eli liberaalidemokraatit siirtyivät oppositioon. Vaaleissa yhtenä pääteemoista oli talous ja taloudellinen vastuu. Cameron viittasi usein vaalikampanjoinnissa Osbornen "pitkän aikavälin taloussuunnitelmaan" ja Osborne vetosi äänestäjiin, että he antaisivat hänen "suorittaa urakan loppuun."


title: George Osborne

text: Vaalien jälkeen Osborne nimitettiin jatkamaan valtiovarainministerinä Britannian uudessa hallituksessa. Cameron antoi myös Osbornelle seremonialliseen aseman "First Secretary of State", mikä käytännössä vahvisti hänen asemaansa Cameronin kakkosmiehenä, sillä periaatteessa asema tarkoittaa sitä, että Osborne nostettiin kaikkien muiden ministerien (pääministeriä lukuun ottamatta) yläpuolelle ja titteli usein annetaankin vain varapääministereille.


title: George Osborne

text: Heinäkuussa 2015 Osborne julkisti uuden vaalienjälkeisen budjettinsa. Budjettiin kuului esimerkiksi uusi veronkierron estävä vero, ns. "Google Tax," jonka tarkoituksena oli estää suuria yrityksiä kuten esimerkiksi Googlea siirtämästä tuottojaan ulkomaille kiertääkseen veroja. Osborne myös lupasi veronkevennyksiä yrityksille, nosti perintöverovapauden rajaa 1 miljardiin puntaan ja esitteli uuden kansallisen minimipalkkion (National Living Wage). Vuonna 2015 OECD ilmoitti, että Britanniasta tulee kehittyneen maailman nopeiten kasvava talous, jättäen varsinkin Euroalueen valtiot jälkeensä.


title: George Osborne

text:
George Osborne kampanjoi näkyvästi Britannian EU:ssa pysymisen puolesta vuoden 2016 kansanäänestyksessä. Hän sanoi esimerkiksi, että Brexit eli Britannian eroaminen EU:sta maksaisi brittikotitalouksille tuhansia puntia vuodessa. Euroskeptikot syyttivät Osbornea äänestäjien liiallisesta pelottelusta, sillä hän uhkasi ns. Brexitin jälkeisellä "hätäbudjetilla."
Kun Britannia kuitenkin päätti äänestää "Brexitin" puolesta, Osbornella ei ollut mahdollisuuksia nousta eronneen David Cameronin seuraajaksi pääministerinä ja Theresa May valittiin Konservatiivipuolueen uudeksi johtajaksi sekä samalla Britannian uudeksi pääministeriksi.
Osbornea ei valittu jatkamaan Theresa Mayn hallituksessa vaan hänen seuraajakseen valtiovarainministerinä nimitettiin Philip Hammond. Monen arvion mukaan Theresa May ei halunnut ottaa Osbornea juuri hänen EU-kampanjointinsa takia vaan erotti Osbornen, koska hän halusi uuden hallituksensa irti edeltäjänsä Cameronin hallituksen linjasta.


title: George Osborne

text: George Osborne on naimisissa kirjailija Frances Osbornen (o.s. Howell) kanssa. Heillä on kaksi lasta, vuonna 2001 syntynyt poika Luke ja vuonna 2003 syntynyt tytär Liberty. Frances Osborne on entisen konservatiiviministerin ja parlamenttiedustajan Sir David Howellin vanhin tytär. George Osbornen isä on Sir Peter Osborne, joka on toinen Osborne & Little -yrityksen perustajista, ja äiti Felicity Loxton-Peacock.


title: George Osborne

text: Osbornen alkuperäinen etunimi oli Gideon, mutta 13-vuotiaana hän vaihtoi nimensä Georgeksi.


title: Antananarivon provinssi

text: Antananarivo oli provinssi Madagaskarissa. Se sijaitsi sisämaassa. Provinssin pinta-ala oli 58 283 neliökilometriä ja arvioitu asukasluku noin 4 580 788 (2001). Antananarivon provinssi oli nimetty pääkaupunkinsa Antananarivon mukaan, joka on samalla myös koko Madagaskarin pääkaupunki.


title: Antananarivon provinssi

text: Vuonna 2007 Madagascar päätti hallinnonuudistuksesta, jossa se luopui provinssijaosta ja korvasi ne 22 alueella. Uudistus tuli voimaan 2009.


title: Radiolinja

text: Radiolinja oli suomalainen GSM-operaattori, joka perustettiin 19. syyskuuta 1988. Maailman ensimmäinen GSM-puhelu soitettiin Radiolinjan verkossa 27. maaliskuuta 1991. Verkko avattiin kaupalliseen käyttöön 1. heinäkuuta 1991.


title: Radiolinja

text: Radiolinjan tunnuslause oli "Jotta suomalaiset voisivat puhua enemmän." Se tuli tunnetuksi mainoskampanjalla.


title: Radiolinja

text: Kun Radiolinja aloitti, Suomen vakiintunut matkapuhelinoperaattori Telecom Finland (nyk. Telia Finland) käytti ensimmäisen sukupolven matkaviestinnän verkkotekniikkaa (NMT). Näin Radiolinja ensimmäisenä GSM-operaattorina loi heti alusta matkaviestintäsektorille kilpailua Euroopassa. Monet "maailman ensimmäiset" tapahtuivat Radiolinjalla: sillä oli maailman ensimmäinen GSM-verkko, sillä lähetettiin ensimmäinen kahdenkeskeinen SMS-tekstiviesti vuonna 1993, se käynnisti ensimmäisen kiinteiden ja langattomien palveluiden nipun vuonna 1996 ja maailman ensimmäinen maksullinen soittoääni ladattiin vuonna 1998.


title: Radiolinja

text: Radiolinja oli alun perin mukana suomalaisten paikallispuhelinyhtiöiden yhteenliittymässä, Finnetissä. 1990-luvun puolivälissä Elisa (entinen Helsingin Puhelin Oy, alun perin Helsingin Puhelinyhdistys, HPY) hankki enemmistön Radiolinjasta, mikä lopulta johti Radiolinjan, Radiolinja Origon ja Elisan fuusioon. Tässä vaiheessa Elisa oli hankkinut myös muita alan yrityksiä, kuten Soon Communicationsin (aikaisemmin Tampereen Puhelin Oyj).


title: Radiolinja

text: Vuodesta 2004 lähtien operaattorin nimeksi tuli emoyhtiön nimi Elisa.


title: Bengkulu

text: Bengkulu on yksi Indonesian provinsseista. Sen alue käsittää pikän ja kapean kaistaleen Sumatran saaren lounaisrannikkoa, Intian valtameren rannalla. Bengkulun naapuriprovinssit ovat Länsi-Sumatra, Jambi, Etelä-Sumatra ja Lampung. Bengkulun pääkaupunki on myös nimeltään Bengkulu. Provinssin asukasluku on noin 1 691 600 (vuonna 2010) ja pinta-ala 19 919 neliökilometriä.


title: Bengkulu

text: Provinssin asukkaista noin 60% kuuluu Rejang-kansaan. Jaavalaisia on noin 22% ja Serawaita 17%. Provinssin puhutuin kieli on Rejangin kieli.


title: Bengkulu

text: Brittiläiset perustivat vuonna 1685 Bengkulun alueelle siirtokunnan Kaakkois-Aasian kauppansa tukikohdaksi. Britit antoivat alueen nimeksi Bencoolen ja alueelle rakennettiin Fort Marlboroughin linnoitus alueen turvaksi. 1800-luvulle tultaessa Bengkulu oli ainoa alue Sumatralla, jota hollantilaiset eivät hallinneet. Vuonna 1824 britit ja hollantilaiset solmivat sopimuksen, jolla Bengkulun alue luovutettiin hollantilaisille. Vastaavasti britit saivat hollantilaisten hallitseman Malakan. Maiden tekemän sopimuksen mukaisesti Hollannin Itä-Intian alueisiin kuului nykyinen Indonesian alue ja britit saivat Malakan niemimaan. Bencoolenia hallinnut kuvernööri Thomas Stamford Raffles perusti alueelta lähdettyään uuden brittien kauppatukikohdan Singaporeen.


title: Transpiraatio

text: Transpiraatio on haihdunnan osa, jossa vesi kulkee kasvin läpi osana sen elintoimintoja. Vesi siirtyy kasvin juuriin pääasiassa osmoosin vaikutuksesta noustakseen sitten kapillaari-ilmiön ja vesimolekyylien sähköisten vuorovaikutusten avulla ylös kasvin vartta pitkin lehtiin. Lehdistä vesi haihtuu lopulta ilmarakojen kautta pois.


title: Transpiraatio

text: Kasvit tarvitsevat vettä fotosynteesin ylläpitämiseen ja kemiallisten aineiden kuljetukseen. Jatkuva vesimolekyyliketju juurista lehtiin ja nestejännityksen aiheuttama paine pitää ruohovartiset kasvit pystyssä. Transpiraatio on myös eläinten hikoilua vastaava kasvin jäähdytysmekanismi. Kasvit voivat säädellä veden kulutusta ilmarakojen avulla.


title: John Steinbeck

text: John Ernst Steinbeck, Jr. (27. helmikuuta 1902 – 20. joulukuuta 1968 New York) oli yhdysvaltalainen kirjailija. Hän sai Nobelin kirjallisuuspalkinnon vuonna 1962.


title: John Steinbeck

text: Steinbeck syntyi Salinasissa, Kaliforniassa. Hänen isänsä oli läänin rahastonhoitaja ja äitinsä opettaja. Keskeytettyään opiskelut Stanfordin yliopistossa, hän meni kokeilemaan kirjallista uraa New Yorkiin, josta hän kuitenkin palasi takaisin Kaliforniaan kun ei saanut julkaistua mitään. Kokeiltuaan mytologista kertomusta Steinbeck keskittyi realistis-naturalistiseen Etelä-Kalifornian kuvaukseen. Hänen laajaan kiinnostuspiiriinsä kuuluivat mm. meribiologia, jazz, politiikka, filosofia, historia ja myytit.


title: John Steinbeck

text: Steinbeckin ensimmäiset romaanit eivät saaneet paljoa huomiota eivätkä kovin hyvää vastaanottoa kirjallisissa piireissä. Kirjaa "Ystävyyden talo" ("Tortilla Flat") voidaan pitää käännekohtana hänen urallaan. Se sai California Commonwealth Clubin kultamitalin parhaasta kalifornialaisen kirjailijan kirjoittamasta romaanista.


title: John Steinbeck

text: Steinbeck kuvasi usein köyhiä, työväenluokkaisia ihmisiä. Kaliforniasta ja sen ihmisistä hän oli saanut kokemuksia työskennellessään nuorena paikallisilla maatiloilla. Hänet tunnetaan varsinkin 1930-luvun suuren laman kuvaajana. Aihepiiriin liittyvät mm. romaani "Vihan hedelmät" ("The Grapes of Wrath"), joka kuvaa Oklahomasta muuttaneen köyhän perheen kamppailua Kaliforniassa, sekä pienoisromaani "Hiiriä ja ihmisiä" ("Of Mice and Men"), joka on yksinkertaisesta siirtotyöläisestä ja tämän terävämmästä toverista kertova tragedia. "Vihan hedelmät" voitti Pulitzer-palkinnon. Steinbeckin kunnianhimoisin työ on laaja historiallinen eepos "Eedenistä itään", jossa hänen painopisteensä vaihtuu sosiaalisten epäkohtien analyysista psykologian kuvaamiseen. "Eedenistä itään" tunnetaan myös Elia Kazanin ohjaamana elokuvana, jonka pääosassa on James Dean.


title: John Steinbeck

text: Toisen maailmansodan aikana hän toimi "New York Herald Tribunen" kirjeenvaihtajana. Kirjoituksista osa koottiin myöhemmin kirjaksi. Elämänsä aikana Steinbeckillä ehti olla kolme vaimoa ja hänellä oli myös kaksi poikaa. Koko elinaikansa hän pysyi yksityishenkilönä, joka vältti julkisuutta. Hän menehtyi sydänsairauteen 66-vuotiaana.


title: Termiitti

text: Termiittireaktiolla tarkoitetaan tapahtumaa jossa alumiini oksidoituu (palaa) ja saa hapen tähän reaktioon toiselta jo oksidoituneelta metallilta (yleensä rautaoksidi eli ruoste). Tätä seosta kutsutaan termiitiksi. Termiittireaktiossa syntyy korkea lämpötila (~2 500 °C). Termiitti tulee kreikan sanasta thermos, joka tarkoittaa lämpöä tai kuumuutta.


title: Termiitti

text: Termiittireaktiota on lähes mahdotonta sammuttaa. Tämä johtuu siitä että reaktion keskeyttäminen poistamalla lämpö on lähes mahdotonta koska reaktiossa syntyy jatkuvasti niin suuri määrä lisää lämpöä. Tukahduttaminen ei myöskään ole mahdollista koska termiitissä on itsessään happi hapettuneen metallin (yleensä ruoste) mukana.


title: Termiitti

text: Reaktion tuottama lämpöenergia riittää katkaisemaan vesimolekyylien sisäiset sidokset, joten palavaan termiittiin lisätty vesi hajoaa vedyksi ja hapeksi, kiihdyttäen reaktiota. Veden lisääminen saattaa myös aiheuttaa seoksen räjähtämisen vetyräjähdyksessä.


title: Termiitti

text: Tavallisesti termiitti koostuu alumiinijauheesta ja rautaoksidista, joita sekoitetaan massasuhteessa 3:8 tai tilavuussuhteessa 1:1. Tämän kaltainen termiitti palaa korkeassa lämpötilassa, ja lähes ilman liekkiä. Termiitin sytyttämiseen voi käyttää magnesiumjauheen ja kaliumpermagnaatin seosta (massasuhde 1:1), jota levitetään muutaman sentin kerros termiittijauheen päälle. Tämä seos voidaan sytyttää normaalin sytytyslangan avulla.


title: Termiitti

text: Termiitti räjähtää jos sitä asettaa metallisankoon jääkuution päälle ja sytyttää palamaan. Tätä testattiin Myytinmurtajissa.


title: Termiitti

text: Sotilaskäytössä termiittiin lisätään muita aineita vaikutusalueen kasvattamiseksi, esimerkiksi usein käytetty Thermate-TH3 sisältää 68,7 % massaprosenttia termiittiä, 29,0 % bariumnitraattia, 2,0 % rikkiä ja 0,3 % sidosainetta. Bariumnitraatin lisääminen laskee prosessin käynnistymiseen vaadittavaa lämpötilaa, nostaa tuotettavaa lämpötilaa, ja lisäksi tällaisen seoksen palamisessa syntyy liekki.


title: Termiitti

text: Termiittiä käytetään etenkin hitsauksessa. Suomessa termiitin käyttö on yleistä varsinkin rautateillä kiskonhitsauksessa. Sen sovellutus, nk. soihtu (engl. "flare"), on lämpöhakeutuvien ohjusten harhauttamiskeino. Termiitti luo palaessaan voimakkaan, tarkasti rajoittuvan kuumuuden.


title: Termiitti

text: Termiitti-reaktion katsominen paljaalla silmällä ilman suojavarusteita (esim. hitsausmaski) on vaarallista siitä lähtevien UV-säteiden takia.


title: Sukarno

text: Sukarno (6. kesäkuuta 1901 Surabaya – 21. kesäkuuta 1970 Jakarta) oli Indonesian ensimmäinen presidentti vuosina 1945–1967. Hänestä tuli presidentti vuonna 1945, jolloin Indonesia julistautui itsenäiseksi valtioksi. Hän menetti tosiasiallisen valtansa syksyllä 1965 suoritetussa sotilasvallankaappauksessa, jonka jälkeen valta Indonesiassa keskittyi kenraali Suhartolle.


title: Sukarno

text: Sukarnon isä oli jaavalainen matalan tason aristokraatti ja äiti balilainen. Sukarno opiskeli nuorena muun muassa Surabayassa. Hän osasi puhua sujuvasti useita kieliä, muun muassa hollantia, saksaa, ranskaa, japania ja indonesian kielistä javaa, sundaa ja balia. Hän meni vuonna 1916 keskikouluun, missä hän tapasi kansallismielisen Tjokroaminoto:n. Vuonna 1921 Sukarno meni teknilliseen korkeakouluun (Technische Hoogeschool) Bandungissa. Hänestä tuli 1927 vasta perustetun puolueen, Partai Nasional Indonesian johtaja. Hänen mielestään Indonesia saattoi hankkia itsenäisyyden Japanin avulla, mikä ajaisi läntiset suurvallat pois Kaakkois-Aasiasta. Vuonna 1929 Hollannin Itä-Intian viranomaiset tuomitsivat Sukarnon kahdeksi vuodeksi vankeuteen, mistä vapauduttuaan hänestä tuli kansallinen kuuluisuus. 1930-luvulla Sukarno pidätettiin muutamia kertoja.


title: Sukarno

text: Toisen maailmansodan aikana Japanin Kaakkois-Aasian joukkojen komentaja marsalkka Terauchi saattoi Sukarnon ja Radjiman Wediodiningratin yhteen, minkä jälkeen alkoi yhteistyö japanilaisten kanssa. Sukarnon aikaansaannokseksi luetaan romusha-työvelvollisuus sekä japanilaisia tukeva Peta- ja Heiho-joukot. Sukarno sai 10. marraskuuta 1943 kunniamerkin Japanin keisari Hirohitolta. Sukarto valittiin myös japanilaisten järjestämän Badan Penyelidik Usaha Persiapan Kemerdekaan Indonesia (BPUPKI):n johtajaksi. Elimen tarkoituksena oli valmistella Indonesian itsenäisyyttä Japanin suojeluksessa. Yhdessä Muhammed Hattan kanssa Sukarno julisti Indonesian itsenäiseksi 17. elokuuta 1945 Japanin ilmoitettua antautumisestaan kaksi päivää aiemmin. Koska Sukarno oli hankkiutunut Indonesian itsenäisyyden saamiseksi Hollannista yhteistyöhön Muhammed Hattan tapaan japanilaisten kanssa, piti Hollannin hallitus häntä kollaboraattorina eikä ollut valmis tunnustamaan Indonesian itsenäisyyttä kuin YK:n turvallisuusneuvoston päätöksen edellyttämällä tavalla 27. joulukuuta 1948.


title: Sukarno

text: Demokraattisen alun jälkeen Sukarno julistautui elinikäiseksi presidentiksi, ja ajoi maansa 1960-luvulla lähelle konkurssia ja sotaan Malesian kanssa. Sukarnon Indonesiaan luomaa poliittista järjestelmää kutsuttiin ohjatuksi demokratiaksi. Hän menetti otteensa syksyllä 1965, jolloin Syyskuun 30. päivän liikkeenä tunnettu ryhmä yritti epäonnistunutta vallankaappausta. Kaappausyrityksen kukistanut ja sen varjolla massiiviset kommunisteihin kohdistuneet puhdistukset käynnistänyt kenraali Suharto sai pian tosiasiallisen vallan. Kongressi erotti Sukarnon vuonna 1967 ja Suhartosta tuli virkaatekevä presidentti.


title: Sukarno

text: Sukarno oli karismaattinen henkilö, ja naistenmies joka meni naimisiin kahdeksan kertaa. Hän oli loistava puhuja ja hyvä kiihottamaan kansanjoukkoja. Hänet tunnettiin erityisesti länsimaiden vastaisesta retoriikastaan.


title: Anja Pohjola

text: Raili Anja Anneli Pohjola-Sirén (o.s. Pohjola; s. 14. maaliskuuta 1931 Loimaa) on suomalainen näyttelijä.


title: Anja Pohjola

text: Anja Pohjola aloitti teatteriuransa jo 1940-luvun lopulla Jyväskylän Työväen Teatterin lapsiteatterissa. Hän toimi Joensuun kaupunginteatterissa 1954–1955, Hämeenlinnan kaupunginteatterissa 1955–1959 ja 1961–1963 sekä Tampereen Pikkuteatterissa 1959–1961 ennen siirtymistään Televisioteatteriin, jossa hän näytteli miltei kolme vuosikymmentä, vuodet 1963–1990.


title: Anja Pohjola

text: Vuodesta 1990 Pohjola näytteli Suomen Kansallisteatterissa. Hän toimi myös Raivoisat Ruusut -näyttelijäryhmässä. Vuonna 2001 hänelle myönnettiin taiteilijaeläke, mutta hän esiintyy edelleen elokuvissa, muun muassa viimeisessä "Turhapuro"-elokuvassa "Uuno Turhapuro – This Is My Life" sekä joulukuussa 2005 ensi-iltansa saaneessa Ilkka Vanteen ohjaamassa "Lupaus"-elokuvassa. Hän oli myös TV1:n "Kotikatu"-sarjan Tuulikki ja näytteli "Hyvissä herroissa" Tyyneä 1991–1996. Hän esitti elokuvissa "Täällä Pohjantähden alla" (1968) sekä "Akseli ja Elina" (1970) Akseli Koskelan äitiä Almaa. Hän teki myös ääniroolin vuoden 2012 animaatioelokuvassa "Lorax". Kansallisteatterin Omapohjassa hän esittää karjalaismummia Maria Kilven näytelmässä "Harmin paikka", joka sai ensi-iltansa 19. marraskuuta 2008.


title: Anja Pohjola

text: Daniel Katz on kirjoittanut näytelmän "Mies se on vainajakin" erityisesti Maija Karhia ja Anja Pohjolaa varten. Kantaesitys oli vuonna 2002. Näytelmä kertoo kahden sisaruksen erilaisista valinnoista elämän tiellä ja niiden vaikutuksista: onko parempi olla leski vai vanhapiika?Anja Pohjola sai Jussi-patsaan 1974 roolistaan elokuvassa "Rautatie".


title: Anja Pohjola

text: Anja Pohjolan puoliso oli näyttelijä Pehr-Olof Sirén (1923–1986). Omia lapsia Pohjolalla ei ole, mutta Pehr-Olof Sirénin lapsenlapsia ovat muun muassa laulajinakin tunnetuiksi tulleet Anna, Pinja ja Janus Hanski. Pohjola on asunut Helsingin Etu-Töölössä vuodesta 1963, Lallukan taiteilijakodissa vuodesta 1990.


title: Punch

text: Punch oli lontoolainen pilalehti. Sen perusti Henry Mayhew 17. kesäkuuta 1841 ja se lopetti ilmestymisensä vuonna 1992. Lehti perustettiin uudelleen vuonna 1996, mutta se lopetti ilmestymisensä jälleen 2002.


title: Vesitaseyhtälö

text: Vesitaseyhtälö kuvaa jonkin alueen vesivaraston muutosta ja kertoo, millä tavoin vesi kulkee alueen kautta tietyllä aikavälillä. Yhtälön vasemmalla puolella on alueelle tulleen veden määrä ja oikealla siltä poistunut vesi. Valuma-alueen vesitaseyhtälö on


title: Vesitaseyhtälö

text: formula_1, missäKäytännössä alueen vesivaraston muutos ilmenee järvien ja pohjaveden vedenkorkeuden nousuna tai laskuna sekä lumipeitteen muutoksena. Vastaava vesitaseyhtälö voidaan kirjoittaa mille tahansa alueelle tai esimerkiksi järvelle, jolloin R kuvaa järven lähtö- ja tulovirtaaman erotusta ja ΔS suoraan järven vedenpinnan nousua tai laskua.


title: Koudougou

text: Koudougou on kaupunki Boulkiemdén provinssissa, Burkina Fasossa. Se sijaitsee pääkaupunki Ouagadougousta 75 kilometriä länteen. Koudougoussa oli vuoden 2006 väestönlaskennassa 131 825 asukasta. Suurin osa heistä on moose-kansan jäseniä. Kaupunki on Boulkiemdén provinssin ja Centre-Ouestin alueen pääkaupunki. Koudougoussa on myös teollisuutta, kuten saippua-, puuvilla- ja tekstiilitehtaita.


title: Pelikaani

text: Pelikaani ("Pelecanus onocrotalus") on isokokoinen pelikaanilintu.